
ABSTRACT
Comisia Europeană a adoptat cel mai amplu pachet legislativ de consolidare a guvernanței economice din UE și din zona euro de la lansarea Uniunii Economice și Monetare. Pentru remedierea deficiențelor legislației actuale se are în vedere lărgirea domeniului de aplicare și intensificarea supravegherii politicilor fiscale, precum și aplicarea unor politici macroeconomice și a unor reforme structurale. De asemenea, se prevăd noi mecanisme de asigurare a aplicării în cazul statelor membre care nu respectă legislația. 
Toate aceste reforme sunt compatibile cu Tratatul de la Lisabona și sunt de natură să asigure că UE și zona euro beneficiază de o coordonare mai eficace a politicilor economice. Rolul acestui demers este de conferi UE și zonei euro capacitatea și forța necesare pentru a derula politici economice sănătoase, contribuind astfel la o creștere durabilă și la crearea de locuri de muncă.

Pachetul legislativ este format din șase texte de lege, și anume: patru propuneri care vizează chestiuni de ordin fiscal, inclusiv o reformă amplă a Pactului de stabilitate și creștere, și două noi regulamente care au ca obiect depistarea și abordarea eficace a dezechilibrelor macroeconomice incipiente din UE și din zona euro. Pentru statele membre din zona euro, aceste schimbări vor facilita asigurarea aplicării și vor limita tendințele discreționare în aplicarea sancțiunilor, Pactul va deveni mai „axat pe reguli”, iar sancțiunile vor deveni consecința normală a încălcării, de către o țară sau alta, a angajamentelor asumate. 

Cercetările în domeniul guvernanţei economice, concept care se speră că va contribui la rezolvarea crizei financiare mondiale, au fost premiate în anul 2009 cu  Premiul Nobel pentru economie. 

Elinor Ostrom, prima femeie din istorie câştigătoare a Premiului Nobel pentru economie, a fost premiată pentru analiza guvernanţei economice, accentul studiilor sale fiind pus pe problema bunurilor publice. Oliver Williamson a studiat problema guvernanţei economice încă din anul 2005, perioada premergătoare crizei economice, fiind apreciat pentru cercetările sale privind limitele firmelor. 

Elinor Ostrom s-a preocupat în primul rând de eficienţa cooperării între indivizi pentru a atinge un scop. Spre exemplu, Ostrom afirma că oamenii au ştiut să exploateze, dar şi să întreţină pentru exploatare bunurile comune, astfel încât specia umană a evoluat. "Cuvântul «commons» denotă la origine păşunile tratate ca o resursă comună, pe care ciobanii sunt liberi să-şi pască turmele. Tentaţia de a avea cât mai multe animale este o strategie raţională pentru un crescător individual. Dar dacă toţi au aceeaşi tentaţie, iarba nu va mai creşte şi valoarea păşunii va dispărea pentru toţi", aprecia Ostrom.
1. GUVERNANŢA EUROPEANĂ
Nu există un consens terminologic asupra conceptului de guvernanţă, acesta putând fi regăsit atât în domeniul politicii comparate, dar şi în sfera relaţiilor internaţionale
. Termenul desemnează forme de guvernare alternative atât la statul unic (modelul Westminster, caracterizat prin suveranitatea Parlamentului, puteri decizionale acordate Guvernului şi răspundere ministerială directă), care nu mai corespunde dinamicii şi complexităţii societăţii de tip global, cu nuclee de influenţă interorganizaţionale şi interactive, suprastatale sau transnaţionale, cât şi la modelul tradiţional al democraţiei reprezentative
. 
O primă distincţie care trebuie făcută este aceea dintre guvern cu acţiunea sa - guvernarea -, şi guvernanţă. Dacă Guvernul este mecanismul de stat investit cu autoritatea şi legitimitatea de a acţiona asupra cetăţenilor prin cele trei mari puteri - legislativă, executivă şi judiciară - şi prin instituţii care concentrează puterea şi aplică deciziile, în esenţă, referindu-se la instituţiile oficiale ale statului, iar guvernarea la intervenţia centrală bazată pe autoritate
 şi căreia, în procesul elaborării politicilor, i se potriveşte modelul deciziei raţionale şi comprehensive, în schimb, guvernanţa
 este o “altfel de guvernare”, o alternativă la acţiunea guvernamentală, care vizează redistribuirea puterii în spatiul public printr-o renegociere a autorităţii şi o abordare incrementală a deciziei în reţele parteneriale: parteneriate sociale (guvern - patronat - sindicate), parteneriat public-privat (structuri de stat-mediul de afaceri) sau parteneriat civic (autorităţi publice-societate civilă).
Negocierea colectivă a deciziei fundamentează o nouă perspectivă asupra puterii, o dispersare a autorităţii publice prin reţele interactive şi se bazează pe un set de principii politice postmoderne: gestionarea acţiunii colective fără intervenţia obligatorie a statului, implicarea instituţiilor şi a actorilor care nu apartin sferei guvernului, implicarea reţelelor de actori autohtoni, mai ales a societăţii civile, a mediului de afaceri şi a beneficiarilor (“stakeholders”), precum şi acţiunea comunicativă a acestora
.
Prima şi cea mai importantă consecinţă a noii perspective asupra procesului politic de soluţionare a problemelor cetăţenilor este pasul către o democraţie participativă, fundamentată la nivelul UE de introducerea Art. 47 din Tratatul Constituţional, intitulat “Principiul democraţiei participative” şi care stipulează posibilitatea cetăţenilor şi a asociaţiilor reprezentative de a-şi face cunoscute opiniile şi de a face schimb de opinii în mod public, în toate domeniile de acţiune ale Uniunii, menţinerea unui dialog deschis, transparent şi constant al instituţiilor Uniunii cu asociaţiile reprezentative şi cu societatea civilă, ample consultări ale Comisiei cu părţile interesate şi posibilitatea ca, la iniţiativa a cel puţin un milion de cetăţeni ai Uniunii, resortisanţi ai unui număr semnificativ de state membre, Comisia să poată fi invitată să prezinte, în limitele atribuţiilor sale, o propunere corespunzătoare asupra unor chestiuni pentru care aceşti cetăţeni consideră că este necesar un act juridic al Uniunii pentru punerea în aplicare a Constituţiei. 
Participarea cetăţenilor la procesul decizional presupune deschiderea procesului de elaborare a politicilor la orice fel de schimbări în sfera intereselor şi a preferinţelor actorilor, acceptarea deliberării şi a persuasiunii ca modalităţi de configurare discursivă a opiniei şi a voinţei acestora şi reorientează legitimitatea deciziei dinspre modelele democraţiei majoritare sau parlamentare către formele democraţiei deliberative. Aceasta modifică radical perspectiva asupra voinţei predeterminate a indivizilor ca sursă a legitimităţii, comună teoriilor liberale şi, în general, celor democratice, considerând că “procesul formării voinţelor este cel care conferă legitimitate rezultatului, nu suma voinţelor deja formate”
.
În acest sens, asocierea democratică bazată pe o deliberare publică, în sfera opţiunilor colective, a unor cetăţeni egali şi liberi, configurează un concept discursiv al democraţiei deliberative, pe care experţii îl consideră baza unei teorii normative a democraţiei. Conceptul discursiv de democraţie este o formă a comunicării publice politice care trebuie să se opună “clientelizării cetăţenilor” şi conformismului nepolitic al acestora, cetăţeniei pasive, prin stimularea participării active şi (auto)reflexive a cetăţenilor la procesul decizional, mai ales în condiţiile democraţiilor de masă social-statale
 care înstrăinează cetăţenii de procesul politic, aceştia nemaifiind interesaţi în mod activ de obţinerea garanţiilor publice ale statului.
Pollack şi Wallace argumentează necesitatea unei perspective de guvernanţă la nivelul Uniunii Europene, mai ales datorită caracterului non-ierarhic sau de reţea al elaborării politicilor, implicând actori subnaţionali, naţionali şi supranaţionali, precum şi o preocupare normativă cu privire la deficitul democratic din UE, în sensul potenţialului Uniunii de a fi o democraţie deliberativă
.
La nivelul UE există un cadru politic şi instituţional al guvernanţei, bine definit încă din anul 2001 şi în plin proces de implementare prin crearea politicilor de cooperare în toate ţările membre UE. 
Un prim pas către reglementarea unui cadru politic al guvernanţei europene a fost făcut în anul 1998 prin Convenţia privind accesul la informaţie, participarea publicului la luarea deciziei şi accesul la justiţie în probleme de mediu (Convenţia de la Aarhus), document al Organizaţiei Naţiunilor Unite, prin care se garantează “protejarea drepturilor oricărei persoane din generaţiile actuale şi viitoare de a trăi într-un mediu adecvat sănătăţii şi bunăstării sale şi garantarea drepturilor privind accesul la informaţie, participarea publicului la luarea deciziei şi accesul la justiţie în probleme de mediu”. 
Convenţia descrie cele trei sfere de acţiune ale guvernanţei: 
- dreptul la informaţia publică;

- dreptul la participare publică;

- accesul la justiţie, în cazul nerespectării celorlalte două drepturi. 
Prin reglementarea participării publicului la deciziile privind problema de politici, prin obligativitatea structurilor de stat de a gestiona transparent informaţia, participarea publicului în timpul pregătirii planurilor şi programelor legate de problema politicilor publice şi prin participarea publicului la pregătirea regulamentelor de aplicare, a normativelor şi a instrumentelor legale obligatorii, general aplicabile, se fundamentează un model european de guvernanţă.
Al doilea pas a fost adoptarea, de către Comisia Europeană, la 25 iulie 2001, a Cărţii Albe a Guvernanţei Europene, un document-cadru privind elaborarea politicilor europene într-un mediu interactiv, deschis participării actorilor sociali prin reglementări îmbunătăţite, considerat un document complex de politici de cooperare
 care se concentrează pe modul în care Uniunea Europeană gestionează puterile date de către cetăţenii săi. 
Pentru a promova o interacţiune mai puternică între societatea civilă şi autorităţile publice locale şi centrale, Cartea Albă prevede cele 5 principii de bază - deschidere, participare, responsabilitate, eficacitate şi coerenţă - precum şi intenţiile generale bazate pe aceste principii, incluzând dialogul, consultările şi parteneriatul. Comisia s-a angajat, la rândul său, sa ia măsuri concrete: îmbunătăţirea şi clarificarea legislaţiei europene, publicarea de ghiduri, dezvoltarea de standarde şi criterii, organizarea de dezbateri publice şi dezvoltarea unui cod de conduită privind dialogul şi consultările. 
Pentru elaborarea strategiei europene de cooperare dintre guvern şi formele neguvernamentale de reprezentare a societăţii civile, au fost organizate grupuri de lucru, acoperind domenii ca spaţiul public european, participarea societăţii civile la procesul de elaborare a politicilor publice şi reglementarea formelor de participare, descentralizarea prin constituirea unor structuri de expertiză şi de reconfigurare a procesului decizional - Agenţiile europene specializate pe domenii de interes public şi cu putere de decizie în acel domeniu - şi descentralizarea pe verticală, convergenţa politicilor naţionale prin dezvoltarea reţelelor transeuropene de politici (policy-networks) şi a guvernanţei multi-stratificate (multi-level governance), precum şi problemele guvernanţei mondiale - criminalitatea internaţională, protecţia mediului, migraţia transfrontalieră etc
. 
Adesea, organizaţiile neguvernamentale instituie evaluări ale politicilor guvernamentale şi fac rapoarte publice, pentru a arăta în ce măsură interesele pe care le promovează sunt satisfăcute prin aceste politici. Cu capacitatea lor de a influenţa schimbările sociale, organizaţiile neguvernamentale exemplifică democraţia participativă, dar nu exemplifică democraţia reprezentativă
. Rolul societăţii se poate extinde de la exercitarea dreptului de acces liber la informaţiile de interes comun, la acela de think-tanks şi de “comunitate de evaluare” (companii de evaluare/evaluatori, organizaţii profesionale/reţele, mediul academic) care să contracteze evaluări ad-hoc, tematice sau ex-post ale politicilor care vizează interesele reprezentate, în condiţiile existenţei unui cadru naţional al evaluării bine reglementat.
Experţii consideră că în Europa, cele mai multe guverne doresc să discute ca “parteneri” cu un tip sau altul de grupare a reprezentanţilor mediului asociativ, iar organizaţiile neguvernamentale se asociază în reţele, coaliţii sau federaţii, convinse că astfel vor obţine un grad mai mare de participare la procesul decizional şi un nivel mai înalt de reprezentativitate politică. Partea criticabilă a acestui demers constă în faptul că o reprezentare unificată şi centralizată contravine principiului diversităţii - unul dintre fundamentele societăţii civile -, iar pericolul este un mai mare grad de instituţionalizare a societăţii civile şi, în consecinţă, de masificare şi de manipulare politică a intereselor civice şi de control
. 
Partea pozitivă este că aceste federaţii sau “grupuri umbrelă” sunt de cele mai multe ori organizate pe un sector sau un domeniu de politică publică - problemele femeilor, mediu, drepturile omului - având un mare grad de acoperire a sectoarelor consacrate şi putându-şi “ancora” interesele in celelalte sectoare politice. O astfel de încercare de “instituţionalizare” a societăţii civile se poate observa la nivelul Comisiei Europene, prin recunoaşterea reprezentativităţii numai pentru federaţii, coaliţii sau alte grupuri considerate ca eligibile pentru a fi consultate pe documente de politici publice sau, în multe cazuri, pentru a obţine finanţări. Comisia a recunoscut dificultatea de a stabili criterii de eligibilitate între anumite organizaţii neguvernamentale la nivel european: “Dificultăţile încep cu selectarea participanţilor. Dat fiind numărul mare şi diversitatea organizaţiilor societăţii civile europene numai în UE, criteriile pentru selecţie ca legitimitatea sau caracterul reprezentativ sunt de o importanţă vitală.”
. 
Formularea politicilor se face în funcţie de mediul acestora (care poate fi publicul în general, sau coaliţiile de susţinere, reţelele de politici, curentele politice, grupurile de experţi), iar modelul de implementare a politicilor care, pentru acest tip de transfer, în mod normal este unul “de sus în jos”, implică următoarele riscuri: 
- se concentrează doar asupra decidenţilor;

- tinde să neglijeze alţi actori implicaţi în procesul de înfăptuire a politicilor;

- ignoră/subestimează rolul birocraţilor de la niveluri inferioare (care pot creşte eficienţa procesului de implementare, sau, dimpotrivă, pot crea blocaje);

- ignoră rolul grupurilor-ţintă (care au obiectivul bine definit de a determina politicile să devină consistente cu propriile lor scopuri) şi ale “stakeholders” în general;

- neglijează efectele contraproductive ale implementării politicilor;

- tinde să separe strict procesul de formulare de cel de implementare. 
Datorită tuturor acestor factori contextuali, politicile implementate la nivelul ţărilor UE relevă rezultate diferite, ceea ce face ca formularea unor noi obiective strategice să se confrunte cu cel puţin două situaţii: fie politica nu creează feed-back instituţional, în sensul că nu reuşeşte să mobilizeze actorii şi statul în jurul ei pentru a genera rezultate asteptate, fie schimbările au avut un grad ridicat de formalitate, în sensul că au dus la creşterea gradului de instituţionalizare a politicii (prin proliferarea, în plan orizontal, de comisii, comitete şi grupuri de lucru ale căror atribuţii se suprapun şi se înmulţesc, fără a marca o evoluţie calitativă). 
Impactul negativ constă în proliferarea, în cadrul instituţional al politicilor, a unei birocraţii pasive, inapte să se identifice cu interesele grupului-ţintă, la fel de ineficientă ca şi inexistenţa feed-back-ului instituţional. În plus, chiar dacă se reuşeşte ca, în agenţiile/unităţile de implementare a politicilor, să se creeze o reţea birocratică activă (care să se identifice cu interesele celor reprezentaţi), este posibil ca accesul acesteia la procesul decizional să fie redus
.
Indiferent de modalitatea aleasă, originalitatea oricărei strategii de schimbare propuse pe calea guvernanţei trebuie să reprezinte o alternativă la mecanismele politice şi ale politicilor de stat: modelului accesului interior pe agenda instituţională să îi opună unul al iniţiativei exterioare, modelului politicilor fără public, unul al politicilor cu public, modelului raţional şi comprehensiv al deciziei, unul al deciziei incrementale şi celui al implementării de sus în jos a politicilor, unul al implementarii de jos in sus
. 
Dezvoltarea în spaţiul autohton a unei culturi a guvernanţei socio-economice nu este posibilă decât printr-un masiv transfer de “forme” care, în timp, prin presiuni adaptive, vor crea şi “fondul” necesar, adică o societate descentralizată, în care guvernul este doar unul dintre numeroşii actori pe piaţa politicilor
. 
Se poate astfel concluziona că, cel puţin în acest domeniu de intervenţie publică, elaborarea politicilor presupune un proces mai amplu decât fundamentarea autoritară şi ierarhică a deciziei, o necesară reorientare a proceselor de formulare către politicile cu public, precum şi reorientarea axei de implementare a acestora, de jos în sus, către interacţiunea strategică a multiplilor actori implicaţi în reţelele de politici. 
Raţionalitatea deciziei trebuie să recunoască existenţa raţionalităţii sub-sistemelor sociale, bazată pe negocieri între actorii guvernamentali şi cei non-statali, publici sau privaţi. Prin asumarea guvernanţei ca mod de reorientare a relaţiei dintre stat şi autonomia societală, în oricare dintre dimensiunile acesteia - politică, a politicilor sau publică, funcţiilor tradiţionale ale statului li se adaugă cel puţin cea de mediator/negociator, noi niveluri ale acţiunii politice, reguli de comportament politic, modele de interacţiune, precum şi noi instrumente de policy-making: consultare, dialog social, parteneriate, metode deschise de coordonare şi co-reglementare, delegare de competenţe, externalizare a serviciilor publice, standardizare etc. 
2. GUVERNANŢA ECONOMICĂ

Premiul Nobel pentru economie pe anul 2009 a fost acordat savanţilor americani  Elinor Ostrom şi Oliver Williamson, care au adus o serie de contribuţii majore la înţelegerea conceptului de guvernanţă economică. În publicaţiile sale, Oliver Williamson (1971, 1975, 1985) a susţinut că pieţele şi firmele trebuie să fie privite ca structuri alternative de guvernare, diferite doar în modul în care acestea soluţionează conflictele de interese
. În cazul pieţelor principalul neajuns este acela că negocierile conduc la „tocmeală şi dezacorduri”, iar în cadrul întreprinderilor, aceste probleme sunt mai mici, deoarece conflictele pot fi soluţionate prin folosirea autorităţii. În cazul firmelor, principalul neajuns este faptul că poate apărea foarte uşor abuzul de autoritate. Pe pieţele cu mulţi vânzători şi cumpărători, conflictele sunt de obicei tolerabile, deoarece atât vânzătorii şi cumpărătorii pot găsi alţi parteneri comerciali. O predicţie-cheie a teoriei lui Williamson, care a fost, de asemenea, sprijinită empiric, este aceea că tendinţa agenţilor economici de a-şi dirija tranzacţiile în interiorul limitelor unei firme creşte odată cu caracteristicile specifice relaţiilor lor. 

Elinor Ostrom, în lucrarea sa din anul 1990, a combătut teoria convenţională care specifica faptul că proprietatea comună este slab gestionată şi trebuie să existe o reglementare permanentă din partea autorităţilor centrale. Analizând numeroase studii privind gestionarea crescătoriilor de peşte, a păşunilor, pădurilor, lacurilor, bazinelor şi apelor subterane, Ostrom a concluzionat că rezultatele sunt de multe ori mai bune decât cele prezise de teoriile standard. Perspectiva acestor teorii a fost prea statică pentru a capta atenţia instituţiilor de decizie ale statelor. Apelând la teorii mai recente, Ostrom a constatat că unele dintre instituţiile publice pot fi considerate ca surse de echilibru în cadrul unor „jocuri” economice. Cu toate acestea, setul de reguli şi tipurile de comportament propuse sunt dificil de armonizat în această teorie, cel puţin în ipoteza comună în care jucătorii sunt materialişti egoişti care-i pedepsesc pe alţii, în interesul lor propriu. 

Cele două teorii sunt complementare, Williamson se concentrează pe problema de reglementare a tranzacţiilor care nu sunt acoperite de diferite tipuri de contracte sau norme juridice; Ostrom se concentrează pe problema aplicării legii. 

Deşi premiul Nobel a fost acordat, în principal, pentru contribuţiile sale în domeniul guvernanţei economice, dintre care cele mai importante au fost adunate în lucrarea “Guvernarea bunurilor comune. Evoluţia instituţiilor pentru acţiunea colectivă” (1990)
, specialiştii apreciază că semnificaţia acestuia este mai largă, fiind o recompensă pentru toţi cei peste 40 de ani de activitate ştiinţifică, care au format o noua şcoală de gândire în ştiinţele sociale - Şcoala de la Bloomington. 

Elinor Ostrom, Vincent Ostrom şi colegii lor au formulat un program de cercetare care interpretează toate nivelurile realităţii sociale prin infrastructura lor instituţională: nivelul micropolitic (interacţiuni între doi sau puţini agenţi), nivelul mezopolitic (organizaţii, clanuri, comunităţi) şi nivelul macropolitic (societăţi, ordine socială, regimuri şi alegeri constituţionale)
. 

 
Pe lângă validitatea ştiinţifică recunoscută de comitetul Academiei Regale Suedeze, Şcoala de la Bloomington poate pretinde în plus şi o semnificativă “validitate pragmatică”, care se reflectă în măsura în care concluziile cercetării ştiinţifice tradiţionale pot creşte capacitatea de rezolvare a problemelor practice
. Ea poate fi evaluată după măsura în care scopurile şi consecinţele intenţionate pot fi atinse prin producerea anumitor acţiuni sau folosirea anumitor instrumente
.

Relevanţa acestor idei este, prin consecinţă, una cu totul specială pentru ţările în curs de dezvoltare, postconflict, în tranziţie sau posttranziţie: în plus faţă de magnitudinea problemelor de guvernanţă cu care se confruntă acestea, neînţelegerea sau chiar ignorarea rolului instiţutiilor sunt motivele pentru care au eşuat o mare parte a politicilor încercate în aceste regiuni. 

Şcoala de la Bloomington face parte din familia instituţionalismelor alegerii raţionale, alături de alte două şcoli importante: cea de la Rochester (William Riker), al cărei program de cercetare s-a dezvoltat cu precădere în direcţia studiului instituţiilor formale ale guvernării democratice moderne (legislaturi, birocraţii, partide, sisteme electorale) şi a modului în care acestea structurează interesele şi acţiunile politicienilor; şi scoala din Virginia (James M. Buchanan, Gordon Tullock) ale cărei principale contribuţii au pus bazele economiei politice constituţionale
.

 

Unul dintre elementele care disting Şcoala de la Bloomington de celelalte tipuri de instituţionalism este acela că aria sa de studiu acoperă toate nivelurile de agregare a interacţiunilor umane, de la cele mai simple până la cele mai complexe: nivelul micropolitic (interacţiuni între doi sau puţini agenţi, relaţii), nivelul mezopolitic (organizaţii, clanuri, comunităţi) şi nivelul macropolitic (societăţi, ordine socială, regimuri şi alegeri constituţionale). În al doilea rând, cercetătorii asociaţi acestei şcoli au studiat în egală măsură instituţiile formale şi cele informale - spre deosebire de mainstream-ul teoriei alegerii publice, a cărui preferinţă pentru instituţiile formale - justificată prin formalitatea instituţiilor politice ale unui stat modern - devine adeseori o sursă de eroare. Nu în ultimul rând, Şcoala de la Bloomington a dezvoltat singurul cadru de analiză comprehensiv care poate fi utilizat pentru orice organizare politică (cadrul de analiză şi dezvoltare instituţională - „institutional analysis and development framework”), indiferent de dimensiuni sau nivel de complexitate.

 

Debutul şcolii a avut loc în anii ’60
 şi şi-a definit conceptele centrale în anii ’70, pe baza cercetărilor conduse de Vincent Ostrom şi colegii săi în problema guvernării metropolitane şi a managementului bunurilor publice. Astfel au fost puse bazele pe care s-a dezvoltat ulterior un întreg cadru de analiză (Kisser si Ostrom 1999; Ostrom 2005) numit Institutional Analysis and Development (IAD). Pornind de la cele mai simple noţiuni, acest cadru de analiză poate reda arhitectura instituţională şi dinamica diferitor sisteme adaptative complexe.

Unitatea de analiză a IAD este situaţia de acţiune în care anumiţi decidenţi (actori, agenţi, indivizi) iau decizii urmate de acţiuni. Situaţia de acţiune este formată din limitări şi oportunităţi exogene şi de percepţia acestora de către individ - factorii care formează structura de stimulente. Deciziile care stau la baza acţiunii umane sunt răspunsuri, mai mult sau mai puţin raţionale, la această structură de stimulente. 

Una dintre inovaţiile de ordin analitic ale acestei şcoli este separarea tuturor situaţiilor de acţiune posibile în trei niveluri de analiză care corespund unor arene de decizie şi acţiune: nivelul operaţional, nivelul colectiv şi nivelul constituţional. O astfel de arenă de acţiune “este compusă din participanţi aflaţi în diferite poziţii care aleg între acţiuni în diferite faze ale unui proces de decizie în lumina controlului pe care îl au asupra unui mod de alegere, a informaţiei pe care o au, a rezultatelor probabile, şi a beneficiilor şi costurilor pe care le percep pentru aceste acţiuni.”
.
Prin urmare, arena de acţiune operaţională, cea a alegerilor de zi cu zi, constă în interacţiunile actorilor conditionaţi de totalitatea instituţiilor existente aplicabile în situaţiile de acţiune respective. Arena de acţiune colectivă este cea în care, în cadrul unui sistem instituţional, sunt alese regulile prin interacţiunea între actori aflaţi în diferite poziţii. În sfârşit, în arena constituţională sunt decise reguli mai largi decât cele colective, spre exemplu regulile privind scopurile unei organizaţii, poziţiile existente la nivelul colectiv precum şi regulile potrivit cărora vor fi alese regulile de nivel colectiv. În plus, unele reguli constituţionale sunt autoreferenţiale (spre exemplu, cele privind procedurile de modificare a regulilor constituţionale).

 

Cercetătorii Şcolii de la Bloomington au studiat o varietate de sisteme adaptative complexe, dintre care au primat trei categorii: ordini (constituţionale) policentrice, funcţionarea economiilor publice şi sisteme socio-ecologice bazate pe bunuri comune. Intercomparabilitatea acestor sisteme a reprezentat una dintre principalele surse de inovaţie ale şcolii
.

 

Conceptul de ordine policentrică a stat la baza unor dezvoltări importante din teoria politică, mai ales în ceea ce priveşte design-ul aranjamentelor constituţionale. Cercetătorii din această tradiţie, urmând imperativul interdisciplinarităţii, au realizat studii istorice ale sistemelor de ordine constituţională din diferite culturi şi ere istorice, dezvoltând în paralel o critică a dezvoltării excesive a centralizării statale în epoca modernă. De referinţă sunt lucrările lui Vincent Ostrom: „The Political Theory of a Compound Republic: Designing the American Experiment” (1971) si „The Meaning of Democracy and the Vulnerability of Democracies: A Response to Tocqueville’s Challenge” (1997). Construcţia de sisteme de guvernare policentrice transpare ca o strategie opusă construcţiilor fundamentelor statale de sus în jos, aşa cum se întâmplă în abordarea comunităţii internaţionale. Instituţiile indigene apar în centrul unui sistem de descentralizare construit de jos în sus, prin antreprenorii publici care urmăresc creşterea capacităţilor locale şi înţeleg potenţialul şi dimensiunea acestora. Această abordare de sus în jos care pune în centrul său sistemele complementare, şi nu centralizate, de guvernare este valorificată şi în analiza sistemelor de guvernare a bunurilor comune.

 

Guvernarea bunurilor comune

 

Elinor Ostrom a primit Premiul Nobel pentru economie pentru contribuţiile sale aduse studiului bunurilor comune şi a modalităţilor de guvernare a acestora. Specificul acestui tip de bun constă în faptul că, spre deosebire de bunurile private, potenţialii beneficiari sunt dificil de exclus (nonexcludabilitate) şi, spre deosebire de bunurile publice, consumul fiecărei persoane reduce disponibilitatea bunului pentru ceilalţi beneficiari sau utilizatori (rivalitatea consumului). Principalele astfel de bunuri pe care echipa de cercetare de la Bloomington le-a avut în vedere au fost rezervoarele naturale de apă, pădurile, pescăriile şi sistemele de irigaţii, conceptualizate ca sisteme socio-ecologice.

Strategia de cercetare a lui Elinor Ostrom a fost aceea de a studia guvernarea bunurilor comune ca şi varianta extremă a problemei ridicate: pe de o parte, mergând la originile micro şi mezopolitice ale ordinii sociale şi, pe de altă parte, studiind guvernarea în cazuri în care aceasta este deosebit de dificilă (prin comparaţie cu situaţii în care privatizarea este uşor de realizat).

Unul din momentele importante în istoria şcolii l-a constituit participarea echipei de cercetători la Comitetul dedicat Resurselor Comune organizat în 1985 de Consiliul Naţional de Cercetare al Statelor Unite. În cadrul şi în urma conferinţei respective, echipa de la Bloomington a intrat în contact cu un număr foarte mare de cercetări asupra metodelor de gestionare a diverse tipuri de bunuri comune şi a realizat o analiză a acestor studii de caz, surprinzând o diversitate foarte mare a soluţiilor instituţionale găsite pentru depăşirea „tragediei bunurilor comune”
. În timp ce nici o soluţie universală (controlul statului sau privatizarea tuturor bunurilor fiind cele mai “pure” şi mai susţinute soluţii alternative) nu s-a conturat, au reieşit o serie de condiţii a căror prezenţă putea facilita (fără însă a şi garanta) găsirea de aranjamente instituţionale care să conducă la o exploatare eficientă şi sustenabilă a acelor bunuri.

 
Aceste condiţii au fost numite de către E. Ostrom în lucrarea sa din anul 1990, principii de design instituţional şi, pe scurt, se referă la următoarele aspecte: existenţa unor limite bine definite atât cu privire la utilizatori, dar şi la bunuri; concordanţa între regulile de apropriere (de extragere de unităţi din bunul comun) şi întreţinere (respectiv beneficii şi costuri) şi condiţiile locale; existenţa unor proceduri de generare a propriilor reguli în grupul de utilizatori ai bunului (modalităţi de alegere colectivă); monitorizarea constantă a utilizatorilor şi a evoluţiei stocului din acel bun; stabilirea unor sancţiuni graduale, corelate cu gravitatea faptei; existenţa unor mecanisme de rezolvare a conflictelor; o recunoaştere minimală de către autorităţile guvernamentale externe a drepturilor de autoorganizare; şi, pentru sisteme de bunuri comune mai mari, dezvoltarea unor antreprize încorporate pentru apropriere, întreţinere, monitorizare, implementare, rezolvarea conflictelor şi administrarea sistemului.

 

Hess şi Ostrom
 realizează o extindere a principiilor guvernării bunurilor comune la domeniul cunoaşterii: cunoaşterea ca bun comun. Problemele care apar legate de cunoaştere ca bun comun constau în: comercializare, transformarea cunoaşterii în bun vandabil, retragerea informaţiei care era accesibilă sau îngrădirea, poluarea şi degradarea cunoaşterii, respectiv ne-sustenabilitatea acesteia. Structura cunoaşterii ca bun comun a fost dramatic schimbată prin progresele tehnologice care permit distribuirea de informaţie la nivel global şi foarte multe studii din această perspectivă se concentrează pe efectele sociale ale schimbărilor tehnologice. Una dintre principalele provocări ale programului de cercetare a cunoaşterii ca bun comun se referă la felul în care pot fi proiectate sisteme de reguli şi norme care pot garanta accesul general la cunoaştere, dar pot să şi asigure recunoaştere şi sprijin pentru creatorii de cunoaştere.

 

Aplicând cadrul teoretic al analizei şi dezvoltării instituţionale la acest tip particular de bun comun, E. Ostrom formulează o serie de cerinţe ce trebuie îndeplinite pentru ca un sistem de guvernare a cunoaşterii să fie adaptabil şi rezistent în timp. Aceste cerinţe se referă la furnizarea informaţiei, soluţionarea conflictelor, inducerea conformităţii faţă de norme, asigurarea infrastructurii şi menţinerea unei stări de pregătire pentru schimbare.

 

Un sistem eficient de guvernare a cunoaşterii depinde de disponibilitatea informaţiei de calitate şi credibile despre stocuri, producţie şi procese interne bunului, dar şi despre mediul extern relevant. De asemenea, sunt necesare mecanisme de soluţionare a conflictelor care permit găsirea de soluţii considerate legitime, corecte şi fundamentate ştiinţific. În ceea ce priveşte asigurarea conformării la reguli, provocarea constă în crearea unui sistem care foloseşte strategii informale pentru asigurarea respectării normelor, la început bazându-se pe ataşamentul participanţilor la un demers nou - faţă de regulile pe care ei le-au creat şi faţă de sancţiunile subtile impuse grupului. În cazul sistemelor formalizate, cei care monitorizează şi cei care aplică sancţiuni trebuie percepuţi de către ceilalţi participanţi drept eficienţi şi legitimi.

  

În concluzie: problemele de gestionare a bunurilor comune sunt uniform răspândite în întreaga lume. Există însă mai multe categorii speciale de ţări: cele aflate în tranziţie, ţări în curs de dezvoltare, postconflict sau care trec prin crize politice severe în care incidenţa dilemelor sociale este mult mai ridicată. Abordarea integrată a guvernanţei, bazată, pe de o parte, pe teoria ordinii policentrice şi, pe de altă parte, pe avansurile realizate în ceea ce priveşte guvernarea bunurilor comune, este în măsură să fundamenteze mecanismele de design instituţional care pot oferi multe dintre soluţiile practice aşteptate.

3. CONSOLIDAREA GUVERNANŢEI ECONOMICE

La 29 septembrie 2010, Comisia Europeană a adoptat cel mai amplu pachet legislativ de consolidare a guvernanţei economice din UE şi din zona euro de la lansarea Uniunii Economice şi Monetare. Pentru remedierea deficienţelor legislaţiei actuale se are în vedere lărgirea domeniului de aplicare şi intensificarea supravegherii politicilor fiscale, precum şi aplicarea unor politici macroeconomice şi a unor reforme structurale. De asemenea, se prevăd noi mecanisme de asigurare a aplicării în cazul statelor membre care nu respectă legislaţia. „Semestrul european”, recent aprobat, va integra toate procesele de supraveghere noi sau revizuite într-un cadru de politică cuprinzător şi eficace.
Măsurile reprezintă traducerea concretă în propuneri legislative a comunicărilor recente ale Comisiei, din 12 mai şi 30 iunie a.c., pe tema guvernanţei economice
. Ca urmare a intenselor lucrări pregătitoare şi a unei vaste consultări a părţilor interesate, inclusiv a Grupului operativ pentru guvernanţă economică, prezidat de preşedintele Consiliului European, Herman Van Rompuy, aceste propuneri în materie de politică subliniază dorinţa fermă a Comisiei de a realiza cât mai rapid reformele necesare.

Toate aceste reforme sunt compatibile cu Tratatul de la Lisabona şi sunt de natură să asigure că UE şi zona euro beneficiază de o coordonare mai eficace a politicilor economice. Rolul acestui demers este de a conferi UE şi zonei euro capacitatea şi forţa necesare pentru a derula politici economice sănătoase, contribuind astfel la o creştere durabilă şi la crearea de locuri de muncă, conform strategiei “Europa 2020”.

Pachetul legislativ este format din şase texte de lege, şi anume: patru propuneri care vizează chestiuni de ordin fiscal, inclusiv o reformă amplă a Pactului de stabilitate şi creştere (PSC) şi două noi regulamente care au ca obiect depistarea şi abordarea eficace a dezechilibrelor macroeconomice incipiente din UE şi din zona euro.

Pentru statele membre din zona euro, aceste schimbări vor facilita asigurarea aplicării şi vor limita tendinţele discreţionare în aplicarea sancţiunilor, cu alte cuvinte, PSC va deveni mai „axat pe reguli”, iar sancţiunile vor deveni consecinţa normală a încălcării, de către o ţară sau alta, a angajamentelor asumate.
1) Un regulament de modificare a substratului legislativ al componentei preventive a Pactului de stabilitate şi creştere (Regulamentul 1466/97) 
Componenta preventivă a PSC are rolul de a asigura că statele membre ale UE urmează politici bugetare prudente în vremuri de prosperitate pentru a beneficia de rezerve în perioade mai puţin favorabile. Pentru a se delimita de autosuficienţa manifestată anterior în perioadele de prosperitate economică, monitorizarea finanţelor publice se va axa pe noul concept de politică bugetară prudentă, care are rolul de a asigura convergenţa către obiectivul pe termen mediu.  Comisia poate formula o avertizare dacă se constată că statele membre din zona euro deviază în mod semnificativ de la politica bugetară prudentă.

2) Un regulament de modificare a substratului legislativ al componentei corective a Pactului de stabilitate şi creştere (Regulamentul 1467/97) 
Prin componenta corectivă a PSC se doreşte evitarea comiterii unor erori grosolane în derularea politicilor bugetare. Modificarea regulamentului are rolul de a urmări mai îndeaproape evoluţia datoriei şi de a o corela cu evoluţia deficitului în  luarea deciziilor legate de procedura de deficit excesiv. Statele membre a căror datorie depăşeşte 60% din PIB trebuie să ia măsuri de reducere a acestei datorii într-un ritm satisfăcător, definit ca o reducere cu 1/20 a diferenţei faţă de pragul de 60% în ultimii trei ani.

3) Un regulament referitor la aplicarea eficace a supravegherii bugetare în zona euro
Modificările componentei corective şi a celei preventive a PSC sunt susţinute de un nou set de sancţiuni financiare etapizate pentru statele membre ale zonei euro. În ceea ce priveşte componenta preventivă, consecinţa unei devieri semnificative de la politica bugetară prudentă va fi constituirea unui depozit purtător de dobândă. În cazul componentei corective, dacă se stabileşte că într-o ţară există deficit excesiv, ţara respectivă trebuie să  constituie un depozit nepurtător de dobândă, în sumă de 0,2% din PIB. Acesta poate fi transformat într-o amendă în cazul neconformării cu recomandarea de corectare a deficitului excesiv.

Pentru asigurarea aplicării, se are în vedere un „mecanism de votare inversă” la impunerea acestor sancţiuni, adică propunerea Comisiei pentru aplicarea unei sancţiuni se consideră adoptată dacă nu este respinsă de Consiliu prin majoritate calificată. Dobânzile acumulate la depozite şi amenzile vor fi redistribuite statelor din zona euro care nu se află nici în situaţia de deficit excesiv, nici în cea de dezechilibru excesiv.

Modificările sunt astfel concepute încât să faciliteze potenţiala trecere către un sistem de asigurare a aplicării legat de bugetul UE, după cum se prevede în comunicarea Comisiei din 30 iunie.

4) O nouă directivă privind cerinţele aplicabile cadrului bugetar al statelor membre 
Deoarece politica bugetară este descentralizată, este esenţial ca obiectivele PSC să fie reflectate în cadrele bugetare naţionale, adică în setul de elemente care compun fundamentul guvernanţei bugetare la nivel naţional (sisteme contabile, statistică, previziuni, reguli de politică bugetară, proceduri bugetare şi relaţii bugetare cu alte entităţi precum autorităţile locale sau regionale). Directiva stabileşte cerinţele minime care trebuie respectate de statele membre.
5) Un nou regulament referitor la prevenirea şi corecţia dezechilibrelor macroeconomice
Procedura de dezechilibru excesiv este un nou element al cadrului UE de supraveghere economică. Ea cuprinde o evaluare periodică a riscurilor de producere a dezechilibrelor, pe baza unei tabele de marcaj a indicatorilor economici.  Pe această bază, în cazul statelor membre cu un risc ridicat, Comisia poate lansa examinări minuţioase în urma cărora se vor identifica problemele care determină respectiva situaţie. În cazul statelor membre cu dezechilibre grave sau cu dezechilibre care periclitează funcţionarea UEM, Consiliul poate adopta recomandări şi poate iniţia o „procedură de dezechilibru excesiv” .

Un stat membru căruia i se aplică procedura de dezechilibru excesiv trebuie să prezinte un plan de acţiuni corective, supus aprobării Consiliului, care va stabili termenul de realizare a acţiunilor corective. Dacă se constată în mod repetat că acţiunile corective nu se realizează, statul membru respectiv va fi supus unor sancţiuni (a se vedea punctul următor).

6) Un regulament privind măsurile de asigurare a aplicării legislaţiei în vederea corectării deficitelor macroeconomice excesive în zona euro
Ca în domeniul bugetar, dacă se constată că un stat membru al zonei euro nu respectă în mod repetat recomandările Consiliului în scopul remedierii dezechilibrului excesiv, acesta va trebui să plătească o amendă anuală egală cu 0,1% din PIB-ul său.  Amenda poate fi oprită numai prin votul cu majoritate calificată („votarea inversă”, a se vedea mai sus), exprimat exclusiv de statele membre ale zonei euro.

„Reformarea guvernanţei economice este necesară pentru ca UE să facă mai bine faţă posibilelor viitoare crize şi pentru a asigura implementarea strategiei UE 2020”, au afirmat deputaţii europeni în două rezoluţii cu privire la guvernanţa economică şi strategia UE 2020. Aceştia au solicitat introducerea unor obiective concrete în strategia UE 2020, cum ar fi acordarea unui fond de 3% pentru cercetare şi dezvoltare, obiective obligatorii privind emisiile CO2 şi reducerea cu 50% a sărăciei în Uniunea Europeană. 

În centrul noului model de guvernanţă economică trebuie să se afle Comisia Europeană, care să utilizeze o abordare de tip „sancţiuni şi recompense”, prin oferirea de stimulente economice sau penalizarea statelor membre indisciplinate. Realizarea unei guvernanţe economice consolidate trebuie să fie însoţită de consolidarea legitimităţii democratice a guvernanţei europene, printr-o implicare mai strânsă şi mai oportună a Parlamentului European şi a parlamentelor naţionale.

Reformarea guvernanţei economice
Deputaţii au subliniat legătura directă dintre creşterea economică şi stabilitate şi necesitatea reformării guvernanţei economice, argumentând că pentru ieşirea din criză este nevoie de un model de coordonare economică bazat pe metoda comunitară şi nu pe cooperarea interguvernamentală. În plus, s-a propus crearea unui Fond Monetar European. "Zona euro are nevoie de o guvernanţă economică mai îndrăzneaţă, iar un pilon monetar va eşua în lipsa unui pilon social şi economic", se arată în rezoluţia privind guvernanţa economică.

În locul utilizării în continuare a metodei deschise de coordonare în domeniul politicilor economice, este necesară o utilizare mai extinsă a măsurilor cu caracter obligatoriu pentru a garanta reuşita noii strategii UE 2020, se arată în rezoluţie.

Aspecte bugetare
Un rol central îi revine coordonării bugetare în cadrul întregului proces de coordonare economică. Deputaţii europeni au insistat asupra necesităţii unui nivel mai ridicat de compatibilitate şi complementaritate a bugetelor naţionale ale celor 27 de state membre şi a bugetului UE. "Statele membre ar trebui să îşi considere politicile economice nu numai ca o problemă de interes naţional, ci şi ca o problemă de interes comun", se precizează în rezoluţie. 

Obiective concrete
Pe lângă obiectivele legate de cercetare şi dezvoltare, emisiile de gaze cu efect de seră şi reducerea sărăciei în UE la jumătate, deputaţii au solicitat ca rata de  frecventare a învăţământului secundar să fie de 100%, iar  rata abandonului scolar să scadă sub 10%.

Insistând asupra faptului că finalizarea pieţei interne reprezintă o condiţie pentru succesul strategiei UE 2020, deputaţii reafirmă că o calitate ridicată a locurilor de muncă trebuie să reprezinte o prioritate centrală a strategiei 2020, solicitând în acest sens o nouă agendă care să promoveze munca decentă.

Deputaţii regretă că în proiectul de buget pe anul 2011 nu se alocă suficiente fonduri programelor emblematice din cadrul strategiei “Europa 2020”. "O implicare sporită a Băncii Europene de Investiţii (BEI) şi o utilizare mai extinsă a parteneriatelor de tip public-privat (PPP) pot constitui o abordare eficace, fără însă să reprezinte o soluţie universală", se subliniază în rezoluţia Parlamentului European privind guvernanţa economică.

4. COMUNICAREA COMISIEI EUROPENE CĂTRE PARLAMENTUL EUROPEAN, CONSILIUL EUROPEAN, CONSILIU, BANCA CENTRALĂ EUROPEANĂ, COMITETUL ECONOMIC ŞI SOCIAL EUROPEAN ŞI COMITETUL REGIUNILOR (COM(2010) 250 FINAL)

Consolidarea coordonării politicilor economice


I. Introducere

Criza economică mondială a pus la încercare mecanismele actuale de coordonare a politicilor economice din Uniunea Europeană şi a scos la iveală o serie de deficienţe. Funcţionarea Uniunii Economice şi Monetare a fost în mod special supusă presiunilor, din cauza nerespectării, în trecut, a normelor şi principiilor care stau la baza acesteia. Procedurile existente de supraveghere nu au fost suficient de cuprinzătoare. Acest document propune măsuri care ar trebui luate pe termen scurt pe baza Tratatului privind funcţionarea Uniunii Europene pentru remedierea situaţiei.
Recenta criză economică este fără precedent pentru generaţia actuală. Progresele constante din domeniul creşterii economice şi al creării de locuri de muncă înregistrate în ultimul deceniu au fost şterse cu buretele şi criza a scos la lumină o serie de deficienţe fundamentale ale economiei noastre. Dezechilibrele bugetare şi alte dezechilibre macroeconomice care s-au creat în anii dinaintea crizei au făcut ca economia UE să fie vulnerabilă la şocul crizei financiare şi al recesiunii economice mondiale. Finanţele publice ale statelor membre au fost grav afectate, înregistrându-se deficite de 7% din PIB în medie şi datorii de peste 80% din PIB, cu mult peste valorile de referinţă de 3%, respectiv 60% din PIB prevăzute în tratat. 
Nu pot fi menţinute niveluri ridicate ale datoriei publice pe termen nedefinit.  Implementarea strategiei „Europa 2020”, aprobată de Consiliul European în luna martie a.c., trebuie să se bazeze pe o strategie credibilă de retragere a  măsurilor de stimulare. UE se va confrunta cu provocări majore în anii următori, cum sunt nevoia consolidării bugetare şi în acelaşi timp nevoia de a mări nivelurile creşterii sustenabile. Pactul de stabilitate şi creştere este cadrul adecvat pentru o iesire din criză lipsită de incidente. Însă pentru a sprijini potenţialul de creştere economică al UE şi sustenabilitatea modelelor sociale europene, consolidarea finanţelor publice presupune stabilirea priorităţilor şi efectuarea unor alegeri dificile: coordonarea la nivelul UE va fi esenţială în acest sens şi poate contribui la eliminarea efectelor de contagiune.

Criza financiară recentă şi presiunile asupra stabilităţii financiare din Europa au scos în evidenţă mai clar ca niciodată interdependenţa economiilor Uniunii Europene, în special în interiorul zonei euro. Statele membre au fost protejate datorită apartenenţei la UE, cu piaţa sa internă pentru 500 de milioane de oameni şi cu o monedă comună în 16 state membre. Instrumentele şi metodele de coordonare existente au permis UE să îşi reunească eforturile de redresare şi să supravieţuiască unei crize căreia nici un stat membru nu i-ar fi putut face faţă pe cont propriu. Însă aceste experienţe recente au scos la iveală lacunele şi deficienţele sistemului actual, subliniind necesitatea unei coordonări mai puternice a politicilor, care să înceapă într-o etapă mai timpurie, impunând totodată necesitatea unor mecanisme suplimentare de prevenire şi corectare a unui mecanism de soluţionare a crizelor pentru statele membre din zona euro. 

Au fost luate măsuri urgente pentru a răspunde necesităţilor imediate ale crizei, măsuri care au culminat cu un Consiliu Ecofin extraordinar în data de 9 mai 2010. Pe baza unei propuneri a Comisiei, acesta a decis instituirea unui mecanism european de stabilizare şi a convenit asupra unui angajament puternic în favoarea unei consolidări bugetare accelerate acolo unde situaţia o impune. Trebuie trase învăţăminte pentru viitor din aceste evenimente şi trebuie luate măsuri pentru consolidarea sistemului de guvernanţă economică al UE. 
Comisia prezintă în comunicarea de faţă o abordare structurată pe trei piloni pentru consolidarea coordonării politicilor economice. Cea mai mare parte a propunerilor se referă la UE în ansamblul său, însă pentru zona euro este propusă o abordare mai strictă, având la bază art.136 din Tratatul privind funcţionarea Uniunii Europene. Comunicarea pune accentul pe necesitatea de a utiliza toate instrumentele de supraveghere disponibile în temeiul tratatului. Dacă este necesar, instrumentele existente trebuie modificate si completate. Comunicarea propune totodată o respectare mai strictă a Pactului de stabilitate şi creştere, precum şi extinderea supravegherii la dezechilibrele macroeconomice. În acest scop, comunicarea propune instituirea unui semestru european pentru coordonarea politicilor economice, astfel încât statele membre să poată beneficia de o coordonare timpurie pentru elaborarea programelor naţionale de stabilitate sau de convergenţă, inclusiv a bugetelor naţionale şi a programelor naţionale de reformă. În fine, comunicarea prezintă principiile care ar trebui să stea la baza unui cadru solid de management al crizelor pentru statele membre din zona euro.

Comisia invită statele membre, Parlamentul European şi părţile interesante să îşi exprime opiniile cu privire la aceste idei ambiţioase, dar necesare. În lunile următoare, Comisia va înainta propuneri legislative pentru implementarea acestor opinii.

II. Criza financiară mondială a scos la lumină şi a amplificat provocările cu care se confruntă economia europeană

Datoria publică nu a fost redusă suficient în ultimii zece ani. Nu a existat un angajament destul de puternic în favoarea consolidării bugetare, în special în perioadele economice favorabile. În unele state membre, veniturile au crescut temporar datorită unor activităţi generatoare de impozite, impulsionate de creşterea nesustenabilă a sectorului locuinţelor, al construcţiilor şi al serviciilor financiare. Întrucât aceste dezechilibre macrofinanciare au fost temperate brusc din cauza crizei, veniturile fiscale din statele membre respective au scăzut dramatic, scoţând la iveală o poziţie bugetară mult mai slabă decât se anticipase. Bugetele statelor membre ale Uniunii Europene au trecut de la o poziţie aproape echilibrată (-0,8% din PIB în UE şi -0,6% în zona euro) în 2007 la un deficit preconizat de aproape 7% din PIB în 2010. 
Datoria publică este în creştere continuă. Potrivit celor mai recente previziuni economice ale serviciilor Comisiei, datoria publică va atinge nivelul de 84% din PIB în 2011 (88% în zona euro), anulând astfel rezultatele a 20 de ani de consolidare. Datoriile contingente considerabile aferente operaţiunilor de salvare a sectorului financiar, care reprezintă încă 25 de puncte procentuale din PIB la nivelul UE, sunt un motiv în plus de îngrijorare, deoarece ele se adaugă la provocările bugetare de lungă durată legate de îmbătrânirea populaţiei.
O serie de alte dezechilibre macroeconomice şi financiare au accentuat cu precădere vulnerabilitatea economiei din zona euro. Diferenţele de competitivitate şi dezechilibrele macroeconomice persistente din zona euro reprezintă un risc pentru funcţionarea Uniunii Economice şi Monetare. În anii care au precedat criza, costurile de finanţare scăzute au alimentat alocarea necorespunzătoare a resurselor către utilizări puţin productive, ducând la niveluri de consum nesustenabile, bule imobiliare şi acumularea de datorii externe şi interne în unele state membre. Decalajul de competitivitate a atins un nivel record înainte de izbucnirea crizei. De la o poziţie echilibrată în 1999, excedentele de cont curent în zona euro s-au acumulat constant şi au atins 7,7% din PIB în 2007, în timp ce deficitele agregate au crescut de la 3,5% din PIB în 1999 la 9,7% în 2007
. Criza economică şi financiară a dus la o reechilibrare parţială a conturilor curente. Însă această reechilibrare este numai în parte structurală. Pentru a realiza ajustarea necesară la nivelul costurilor şi al salariilor, al reformelor structurale şi al realocării forţei de muncă şi a capitalului este nevoie de o reorientare majoră a politicilor. 

În cazul Greciei, combinaţia excepţională dintre politica fiscală relaxată, reacţia neadecvată la dezechilibrele tot mai mari, deficienţele structurale şi raportarea de date statistice eronate a dus la o criză fără precedent a datoriei suverane. Situaţia reală a finanţelor publice s-a dovedit în mod brutal a fi parţial datorată raportării de date eronate în trecut, însă ea este în principal rezultatul unei politici bugetare neadecvate. Desi această situaţie a fost posibilă într-o oarecare măsură din cauza deficienţelor cadrului existent de supraveghere economică, ea demonstrează importanţa esenţială a asigurării unei respectări stricte a normelor. În faţa acestei crize excepţionale a datoriei suverane, pentru care în zona euro nu există un instrument de remediere, statele membre au convenit asupra unui pachet de măsuri pentru menţinerea stabilităţii financiare în Europa
. 
Obiectivul comunicării este consolidarea fermă a mecanismului de supraveghere pentru a împiedica apariţia unei situaţii similare în statele membre. Această criză subliniază însă totodată şi nevoia unor instrumente adecvate pentru gestionarea situaţiilor care ameninţă stabilitatea financiară a zonei euro.

III. Consolidarea coordonării politicilor economice

III.1. Respectarea mai strictă a Pactului de stabilitate şi creştere şi coordonarea mai strânsă a politicilor bugetare

Normele şi principiile Pactului de stabilitate şi crestere sunt în continuare aplicabile şi valabile, însă, în ciuda acestui fapt, statele membre nu au constituit rezerve suficiente în perioadele economice favorabile. Întărirea dimensiunii preventive a supravegherii bugetare trebuie să facă parte integrantă din coordonarea mai strânsă a politicilor bugetare. Totodată este necesară creşterea gradului de respectare a normelor şi trebuie acordată o atenţie sporită sustenabilităţii finanţelor publice.

Elaborarea şi evaluarea programelor de stabilitate şi de convergenţă reprezintă elementul central al activităţii preventive desfăşurate în temeiul pactului. Impactul şi eficacitatea acestuia trebuie consolidate în mod ferm prin acordarea unei mai mari importanţe dimensiunii ex ante a procesului şi prin sporirea forţei sale. Primul dintre aceste deziderate în acest document, prin introducerea unui „semestru european”. Cel de-al doilea poate fi realizat, de exemplu, prin includerea posibilităţii de a impune obligativitatea depozitelor cu dobândă în cazul politicilor bugetare neadecvate atunci când statele membre fac progrese insuficiente către obiectivele bugetare pe termen mediu în perioadele economice favorabile. Pentru aceasta este nevoie de modificarea legislaţiei secundare. 

Cadrele bugetare naţionale trebuie să reflecte mai bine priorităţile supravegherii bugetare a UE. Statele membre trebuie încurajate să integreze în legislaţia naţională obiectivul de a avea finanţe publice sănătoase. Cadrul bugetar naţional este ansamblul de elemente care constituie baza guvernanţei fiscale naţionale, mai exact structura instituţională specifică fiecărei ţări care determină elaborarea politicii bugetare la nivel naţional. Pentru a da un sens concret complementarităţii dintre cadrul bugetar la nivelul UE şi cadrul bugetar naţional, obligaţia statelor membre de a dispune de proceduri bugetare care să asigure respectarea obligaţiilor prevăzute în tratat în materie de disciplină bugetară, prevăzută în Protocolul nr. 12 la Tratat, poate fi precizată în cadrul unor instrumente cu caracter obligatoriu. Aceste instrumente ar putea prevedea, de exemplu, obligaţia ca aceste cadre bugetare naţionale să conţină proceduri de bugetare multianuale, astfel încât să se asigure atingerea obiectivelor bugetare pe termen mediu.

Procedura de deficit excesiv (PDE) reprezintă baza componentei corective a Pactului de stabilitate şi crestere. Însă dimensiunea corectivă a PDE intervine prea târziu pentru a oferi statelor membre stimulentele necesare în vederea remedierii dezechilibrelor bugetare emergente. Funcţionarea PDE poate fi îmbunătăţită prin accelerarea procedurilor, în special în cazul statelor membre care încalcă repetat prevederile pactului. Pentru aceasta este nevoie de modificarea legislaţiei secundare.

Trebuie acordată o mai mare importanţă datoriei publice şi sustenabilităţii. Evenimentele recente au scos în evidenţă nu numai vulnerabilitatea statelor membre care se confruntă cu o datorie publică foarte ridicată, ci şi posibilele repercusiuni negative transfrontaliere ale unei asemenea situaţii. O datorie ridicată afectează perspectivele de creştere pe termen mediu şi lung şi privează guvernele de capacitatea de a aplica politici contraciclice credibile atunci când sunt necesare. Acest lucru este cu atât mai mult valabil având în vedere ameninţările tot mai mari la adresa sustenabilităţii finanţelor publice, inclusiv cele care decurg din planurile recente de salvare a băncilor şi din îmbătrânirea populaţiei. 
Criteriul datoriei din procedura de deficit excesiv trebuie implementat în mod efectiv. PDE trebuie să ia mai bine în considerare interacţiunea dintre datorie şi deficit pentru a spori stimulentele în favoarea aplicării unor politici prudente. Statele membre a căror datorie depăşeşte 60% din PIB trebuie să facă obiectul unei PDE dacă scăderea nivelului datoriei în perioada anterioară nu a fost suficientă pentru atingerea unei valori de referinţă. În mod concret, Comisia şi Consiliul ar trebui să evalueze dacă deficitul bugetar este compatibil cu o reducere continuă şi considerabilă a datoriei publice. Riscurile bugetare care decurg din datoriile explicite şi implicite constituie un factor relevant, care trebuie luate în considerare. În schimb, abrogarea PDE pentru statele membre a căror datorie depăşeşte pragul de 60% din PIB ar trebui să fie condiţionată de o analiză a evoluţiei preconizate a datoriei şi a riscurilor. O astfel de abordare corespunde pe deplin art. 126 din TFUE şi presupune efectuarea unor modificări în legislaţia secundară.

Pentru a asigura o respectare mai strictă a regulilor Pactului de stabilitate şi creştere, este necesar să se acorde mai multă atenţie utilizării bugetului UE. În prezent, suspendarea Fondului de coeziune, de care nu pot beneficia decât anumite state membre, nu este luată în considerare decât într-o etapă târzie din PDE [art. 126 alin (8) din Tratat].

În momentul luării deciziilor referitoare la următorul cadru financiar, trebuie avută în vedere posibilitatea unei utilizări mai extinse şi mai oportune a cheltuielilor bugetare ale Uniunii pentru a stimula respectarea pactului. Obiectivul trebuie să fie crearea unor stimulente echitabile, oportune şi eficiente pentru respectarea regulilor Pactului de stabilitate şi crestere. Condiţionalitatea poate fi întărită, iar statele membre pot fi invitate să redirecţioneze fonduri spre îmbunătăţirea calităţii finanţelor publice, odată ce este confirmată existenţa unui deficit excesiv [conform art. 126 alin. (6) din Tratat].

Politica de coeziune trebuie să aibă un rol mai clar în sprijinirea acţiunilor statelor membre pentru remedierea deficienţelor structurale şi pentru a face faţă provocărilor în materie de competitivitate. Cel de-al cincilea raport privind coeziunea, care urmează să apară în curând, va prezenta propuneri în acest sens, în special în ceea ce priveşte întărirea capacităţii instituţionale şi a eficienţei administraţiilor publice.

În cadrul financiar actual, clauza de suspendare a angajamentelor aferente Fondului de coeziune trebuie aplicată mai riguros şi cu respectarea mai strictă a regulilor în cazul încălcărilor repetate ale pactului. 
	Îmbunătăţirea funcţionării mecanismelor existente în cadrul Pactului de stabilitate şi creştere


	- Creşterea eficienţei evaluării programelor de stabilitate şi de convergenţă printr-o mai bună coordonare ex ante;

- Cadre bugetare naţionale care să reflecte mai bine priorităţile supravegherii bugetare a UE.

	Corectarea nivelurilor ridicate ale datoriei publice şi protejarea sustenabilităţii bugetare pe termen lung
	- Acordarea unei atenţii sporite criteriului datoriei prevăzut în tratat;

- Luarea în considerare mai atentă a interacţiunii dintre datorie şi deficit.

	Îmbunătăţirea stimulentelor şi a sancţiunilor pentru respectarea regulilor Pactului de stabilitate şi creştere
	- Depozite cu dobândă în cazul unor politici bugetare neadecvate;

- Utilizarea mai riguroasă şi condiţionată a cheltuielilor UE pentru a asigura respectarea mai strictă a regulilor Pactului de stabilitate şi creştere;

- Tratarea mai rapidă a încălcărilor repetate ale pactului şi aplicarea mai riguroasă a regulamentului privind Fondul de coeziune


III.2. Către o supraveghere mai largă a evoluţiei macroeconomice şi a competitivităţii în zona euro

Strategia „Europa 2020” pentru creştere şi locuri de muncă pune accentul pe dezechilibrele macrofinanciare şi structurale. „Europa 2020” defineşte o strategie ambiţioasă şi cuprinzătoare având ca obiectiv o creştere inteligentă, sustenabilă şi incluzivă a economiei UE. În contextul crizei, aceasta pune un nou accent pe corectarea deficienţelor Europei în materie de supraveghere macrofinanciară şi provocări structurale. Ţinând cont de interacţiunile economice şi financiare puternice din cadrul zonei euro şi de impactul acestora asupra monedei unice, „Europa 2020” invită la elaborarea unui cadru strategic specific zonei euro care să permită corectarea dezechilibrelor macroeconomice majore. 
În consecinţă, în martie 2010, Consiliul European a invitat Comisia să prezinte, până în luna iunie 2010, propuneri pentru consolidarea coordonării în zona euro, utilizând noile instrumente de coordonare economică oferite de art. 136 din Tratat. Acumularea unor dezechilibre macroeconomice importante şi persistente în statele membre din zona euro poate compromite coerenţa acestei zone şi poate împiedica buna funcţionare a UEM. Pentru a preveni apariţia unor dezechilibre puternice în zona euro, este important să se aprofundeze analiza şi să se extindă supravegherea economică dincolo de dimensiunea bugetară, pentru a remedia şi alte dezechilibre macroeconomice, inclusiv evoluţia competitivităţii şi provocările structurale. Se propune ca examinarea inter pares a dezechilibrelor macroeconomice care este efectuată în prezent de Eurogrup să fie transformată într-un cadru structurat de supraveghere a statelor membre din zona euro, prin aplicarea art. 136 din Tratat. Acest cadru va implica o supraveghere mai strictă, o coordonare mai strânsă a politicilor şi un follow-up mai puternic decât cele prevăzute în strategia „Europa 2020” pentru toate statele membre ale UE. Ca şi în cazul cadrului bugetar al UE, care se aplică şi el tuturor statelor membre, pentru statele din zona euro ar urma să se aplice reguli mai stricte.

Supravegherea va include un tablou de bord care va indica necesitatea de a acţiona, va reflecta atât evoluţiile interne, cât si pe cele externe şi va fi monitorizat periodic. Acesta va cuprinde un set relevant de indicatori şi va reflecta, printre altele, evoluţia conturilor curente, activele externe nete, productivitatea, costul unitar al forţei

de muncă, ocuparea forţei de muncă, cursul de schimb real efectiv, precum şi datoria publică şi preţurile creditului şi ale activelor din sectorul privat. Este deosebit de important ca exploziile preţurilor activelor şi creşterea excesivă a creditului să poată fi detectate cât mai curând posibil, pentru a evita corecţiile costisitoare ale dezechilibrelor bugetare şi externe în viitor. Această analiză va constitui baza pentru formularea recomandărilor de măsuri preventive sau de corectare pentru statele membre vizate.

Pentru zona euro, Comisia va evalua totodată, la nivel global, evoluţia şi perspectivele în materie de dezechilibre macroeconomice. Analizând zona euro în ansamblul său şi fiecare ţară individual, Comisia va evalua riscurile tuturor formelor posibile de dezechilibre macroeconomice care pot pune în pericol buna funcţionare a zonei euro. Într-un astfel de caz, Comisia va efectua o analiză mai aprofundată a riscurilor aferente dezechilibrelor emergente. Această analiză va constitui baza orientărilor politice. Consiliul, în cadrul căruia vor vota numai membrii din zona euro, va invita statele membre vizate să ia măsurile necesare pentru remedierea situaţiei. În cazul în care statele membre nu iau, în termenul prescris, măsuri adecvate de corectare a dezechilibrelor excesive, Consiliul poate înăspri supravegherea pentru statele membre în cauză, pentru a asigura buna funcţionare a UEM, şi poate decide, la propunerea Comisiei, să formuleze recomandări precise de politică economică. Dacă va fi necesar, Comisia va face uz de posibilitatea de a adresa direct unui stat membru din zona euro avertismente timpurii. Dacă va fi necesar, vor putea fi adresate recomandări şi zonei euro în ansamblul său.
Este posibil să fie necesare măsuri preventive şi de corectare în numeroase domenii ale politicii pentru a influenţa efectiv dezechilibrele macroeconomice şi cauzele structurale ale acestora. Spre deosebire de efectul asupra deficitelor excesive, politicile economice tind să aibă numai un impact indirect şi tardiv asupra evoluţiei dezechilibrelor externe. De aceea, în funcţie de provocările specifice cu care se confruntă fiecare economie, recomandările de politică pot fi legate atât de partea de venituri, cât şi de cea de cheltuieli a politicii bugetare (în contextul Pactului de stabilitate şi creştere), întrucât criza a demonstrat că evoluţia compoziţiei veniturilor publice este şi ea un indicator important al dezechilibrelor potenţiale. În acest context, recomandările pot privi funcţionarea pieţei muncii, a produselor şi a serviciilor, conform orientărilor generale de politică economică şi referitoare la ocuparea forţei de muncă. Ele pot acoperi totodată aspecte macroprudenţiale pentru a preveni sau a limita creşterea excesivă a creditului sau evoluţiile spectaculoase ale preţurilor activelor, conform analizei viitorului comitet european pentru riscul sistemic.
	Consolidarea şi extinderea supravegherii evoluţiilor macroeconomice în zona euro


	- Pe baza „Europa 2020”, dezvoltarea unui cadru de supraveghere macroeconomică consolidată şi extinsă pentru statele membre din zona euro sub forma unui regulament bazat pe art. 136 din Tratat;

- Crearea unui tablou de bord cu indicatori pentru identificarea pragurilor de alertă pentru dezechilibre majore;

- Formularea de recomandări specifice fiecărei ţări;

- Recurgerea la acte oficiale ale Consiliului votate de Consiliul în configuraţia „zona euro”.


III.3. O coordonare integrată a politicilor economice pentru UE: un „semestru european”

Pentru a asigura o supraveghere mai integrată a politicilor economice, s-a propus, în cadrul iniţiativei „Europa 2020”, sincronizarea evaluării politicilor bugetare şi structurale ale statelor membre ale UE. Rezultatul unei supravegheri macroeconomice mai largi trebuie luat în considerare şi la formularea recomandărilor de politică bugetară în temeiul Pactului de stabilitate şi crestere. În mod concret, apariţia unor dezechilibre macroeconomice de proporţii poate impune fixarea unor ţinte bugetare mai ambiţioase. În mod similar, pentru a evalua riscul unor dezechilibre majore şi a decide asupra politicilor aplicate ca reacţie la acestea, Comisia va lua în calcul informaţiile pertinente oferite de Comitetul european pentru riscul sistemic. Avertismentele şi recomandările din partea Comitetului european pentru riscul sistemic adresate unuia sau mai multor state membre vor fi considerate chestiuni de interes comun, statele membre exercitând o presiune corespunzătoare inter pares pentru luarea unor măsuri de corectare. Integrarea ciclului de supraveghere în cadrul unui semestru european ar trebui să faciliteze crearea de sinergii şi coerenţa dintre diferitele domenii ale supravegherii economice.

Este mai eficient să previi decât să corectezi. Ciclul actual al supravegherii economice constă în principal într-o evaluare ex post a caracterului adecvat al politicilor economice în raport cu Pactul de stabilitate şi creştere, precum şi cu orientările generale de politică economică. Dimensiunea ex ante, care în prezent lipseşte, a supravegherii bugetare şi economice ar permite formularea unor veritabile linii directoare, care să ţină cont de dimensiunea europeană, precum şi transpunerea ulterioară a acestora în decizii politice naţionale. Formularea unor recomandări specifice fiecărei ţări într-o etapă mai timpurie ar fi benefică tuturor aspectelor supravegherii - bugetare, macrofinanciare sau structurale.

Un sistem de examinare inter pares timpurie a bugetelor naţionale ar putea detecta neregulile şi dezechilibrele emergente. Pentru a asigura veridicitatea şi corectitudinea datelor, o condiţie prealabilă ar fi întărirea mandatului Eurostat pentru a audita statisticile naţionale, conform propunerilor recente ale Comisiei. Este important ca această propunere să fie implementată rapid, deoarece aceasta va îmbunătăţi calitatea raportării cu privire la finanţele publice. Abordarea din timp a dezechilibrelor bugetare care încep să se acumuleze ar facilita remedierea lor şi le-ar împiedica să devină un risc serios la adresa stabilităţii macroeconomice şi a sustenabilităţii finanţelor publice. Programele de stabilitate şi de convergenţă ar trebui prezentate în primul semestru al anului şi nu la sfârşitul anului, aşa cum se întâmplă în prezent. Respectând strict prerogativele parlamentelor naţionale, examinarea inter pares timpurie ar oferi linii directoare pentru întocmirea bugetelor naţionale pentru anul următor. 
Pentru zona euro ar trebui efectuată o evaluare pe orizontală a orientării bugetare pe baza programelor naţionale de stabilitate şi a prognozelor Comisiei. O atenţie deosebită trebuie acordată orientării bugetare globale în caz de tensiuni economice puternice în zona euro, atunci când măsurile importante de politică bugetară luate de statele membre individuale se pot repercuta asupra ţărilor vecine. Dacă planurile bugetare pentru anul următor sunt în mod evident neadecvate, se poate recomanda revizuirea acestora. Eurogrup-ul trebuie să joace un rol important în acest nou sistem de coordonare consolidată şi, dacă este cazul, să ia decizii formale, conform Tratatului de la Lisabona. 

Semestrul european ar urma să includă ciclul de supraveghere a politicilor bugetare şi structurale. Acesta ar urma să debuteze la începutul anului cu o analiză pe orizontală în cadrul căreia Consiliul European, pe baza informaţiilor analitice din partea Comisiei, ar identifica principalele provocări de ordin economic cu care se confruntă UE şi zona euro şi ar oferi orientări strategice cu privire la politicile care trebuie aplicate. 

	Un „semestru european” pentru o mai bună coordonare integrată ex ante a politicilor bugetare

O supraveghere integrată mai eficientă, care să exploateze pe deplin beneficiile examinării inter pares

	- Alinierea prezentării şi a dezbaterii programelor de stabilitate şi de convergenţă şi a programelor naţionale de reformă pentru a evalua situaţia economică globală şi a îmbunătăţi sincronizarea cu ciclurile bugetare naţionale;

- Oferirea de către Consiliul European şi Consiliu a unor avize eficiente şi oportune cu privire la politicile care trebuie aplicate, pe baza evaluării Comisiei.


Statele membre urmează să ia în calcul concluziile acestei analize pe orizontală în momentul elaborării programelor de stabilitate şi de convergenţă şi a programelor naţionale de reformă. Programele de stabilitate şi de convergenţă şi programele naţionale de reformă urmează să fie prezentate simultan, astfel încât impactul reformelor asupra creşterii şi a bugetului să se reflecte în strategia şi în ţintele bugetare. Statele membre vor fi încurajate totodată să implice parlamentele naţionale în acest proces, cu respectarea strictă a normelor şi a procedurilor de la nivel naţional, înainte ca programele de stabilitate şi de convergenţă şi programele naţionale de reformă să fie prezentate în scopul supravegherii multilaterale la nivelul UE. Pe baza evaluării Comisiei, Consiliul va oferi propria sa evaluare, alături de o serie de linii directoare, într-un moment în care deciziile bugetare importante sunt încă în curs de pregătire la nivel naţional. Parlamentul European ar trebui să aibă o participare corespunzătoare în acest context.

III.4. Către un cadru solid de management al crizelor în statele membre din zona euro

Criza din Grecia a demonstrat că este nevoie de un cadru solid de management al situaţiilor de criză pentru statele membre din zona euro. Dificultăţile financiare dintr-un stat membru pot pune în pericol stabilitatea macrofinanciară a întregii zone euro. Criza a demonstrat că, pe lângă instrumentele de supraveghere, prevenire şi ajustare analizate mai sus, este nevoie de un cadru robust de management al situaţiilor de criză. Asistenţa Uniunii Europene pentru balanţa de plăţi a oferit un sprijin crucial statelor membre din afara zonei euro aflate în dificultate financiară. 
Incertitudinile legate de disponibilitatea şi modalităţile unui sprijin financiar pentru Grecia au agravat contagiunea către alte state membre şi au pus în pericol stabilitatea financiară a întregii zone euro.
Este nevoie de un set de proceduri clare şi credibile în materie de furnizare a unui sprijin financiar pentru statele membre din zona euro confruntate cu dificultăţi financiare grave, pentru a menţine stabilitatea financiară a zonei euro pe termen mediu şi lung. Un cadru pentru o asistenţă financiară condiţională bine concepută ar trebui să consolideze stabilitatea financiară a zonei euro evitând în acelaşi timp hazardul moral. La baza acestui mecanism de soluţionare a crizelor pentru zona euro se află condiţionalitatea strictă şi rate ale dobânzii care constituie stimulente pentru revenirea la finanţarea de pe piaţă, asigurându-se în acelaşi timp eficacitatea sprijinului financiar. Atunci când prevenirea crizei eşuează, iar acest lucru se concretizează într-o nevoie obiectivă de finanţare, asistenţa va fi activată ca ultimă soluţie, pentru menţinerea stabilităţii financiare a întregii zone euro. Ea va fi condiţionată de respectarea unui program detaliat şi exigent în materie de politici, care va garanta că perioada de asistenţă este utilizată pentru implementarea ajustărilor (bugetare şi structurale) necesare pentru a asigura solvabilitatea pe termen lung şi a facilita revenirea cât mai rapidă la finanţarea de către piaţă.

Asistenţa financiară trebuie furnizată sub formă de împrumuturi. Împrumuturile acordate unui stat membru din zona euro, spre deosebire de asumarea datoriei acestuia, nu contravin art. 125 din Tratat. Programul în materie de politici şi condiţiile acestora trebuie stabilite în temeiul art. 136. Experienţa în utilizarea asistenţei UE pentru balanţa de plăţi acordate statelor membre din afara zonei euro a demonstrat că un cadru unic, în care UE se îndatorează pentru a finanţa împrumuturi urgente, reprezintă o combinaţie bună între eficienţa relativă a managementului şi supravegherea politică a Consiliului.

Condiţiile în materie de politici trebuie să vizeze în primul rând remedierea dezechilibrelor din statul membru afectat pentru a asigura buna funcţionare a UEM. Aceste condiţii ar implica în mod normal o combinaţie adecvată de elemente precum consolidarea bugetară şi întărirea guvernanţei bugetare, inclusiv a politicilor fiscale, stabilizarea sectorului financiar, întrucât dificultăţile acestuia se află la baza problemelor finanţelor publice, şi intervenţii politice mai largi pentru reinstituirea stabilităţii macroeconomice şi a viabilităţii externe. Dincolo de dimensiunea bugetară, trebuie acordată prioritate remedierii dezechilibrelor macroeconomice, inclusiv evoluţiilor din domeniul competitivităţii şi provocărilor structurale aflate la baza acestora. Aceasta presupune o supraveghere mai strictă, o coordonare mai strânsă a politicilor şi un follow-up mai puternic pentru a asigura implementarea rapidă a reformelor structurale necesare.

Pe data de 9 mai a.c., pe baza unei propuneri a Comisiei, Consiliul ECOFIN a decis instituirea unui mecanism european temporar de stabilizare pentru a răspunde rapid la situaţia de criză. Această decizie face parte dintr-un pachet mai larg de măsuri, care cuprinde angajamente puternice în favoarea consolidării bugetare, acolo unde este necesar, şi implicarea FMI prin mecanismele sale obişnuite, conform programelor europene recente. 
Acest mecanism a fost creat pentru a răspunde circumstanţelor actuale excepţionale şi prevede un sprijin financiar global de până la 500 de miliarde de euro. Asistenţa financiară va fi supusă unor condiţii stricte, în contextul unui sprijin comun UE/FMI şi va fi acordată conform unor termeni şi condiţii similare celor ale FMI. Mecanismul va fi finanţat din două surse complementare. Prima, fondată pe un regulament al Consiliului având la bază art. 122 alin. (2), poate mobiliza până la 60 de miliarde de euro. În plus, statele membre din zona euro sunt pregătite, în temeiul unui acord interguvernamental, să completeze aceste resurse prin intermediul unei entităţi cu scop special. Această entitate ar urma să ia împrumuturi utilizând garanţii financiare ale statelor membre participante în valoare de până la 440 de miliarde de euro.

Acest mecanism respectă în linii mari principiile fundamentale pentru a constitui un mecanism robust de soluţionare a situaţiilor de criză. De aceea, Comisia consideră că prioritatea principală trebuie să fie în acest moment ca mecanismul să devină pe deplin operaţional. Pornind de la această experienţă, Comisia intenţionează să propună pe termen mediu sau lung un mecanism permanent de soluţionare a crizelor.
IV. Etapele următoare
Comisia va dezvolta propunerile de reformă prezentate în această comunicare, conform responsabilităţilor care îi revin în temeiul tratatului. Comisia consideră că este important să progreseze rapid în ceea ce priveşte agenda de reforme prevăzută în comunicarea de faţă: în situaţia economică actuală se impune o acţiune urgentă pentru implementarea măsurilor propuse de îmbunătăţire a guvernanţei economice a UE şi a zonei euro. 
Primul semestru european ar trebui să debuteze la începutul anului 2011. Comisia este pregătită să prezinte rapid propuneri legislative, inclusiv de modificare a

regulamentelor care stau la baza Pactului de stabilitate şi creştere, pentru a favoriza prevenirea şi corectarea dezechilibrelor macroeconomice din zona euro şi pentru a institui un cadru permanent pentru soluţionarea crizelor.
5. REZOLUŢIA PARLAMENTULUI EUROPEAN REFERITOARE LA GUVERNANŢA ECONOMICĂ (P7_TA-PROV(2010)0224)

Crearea unui mecanism european de stabilizare financiară pentru a garanta stabilitatea monedei euro

 
-  Parlamentul European consideră că acordul din 9 mai 2010 privind crearea unui mecanism european de stabilizare financiară pentru a ajuta atât ţările din zona euro, cât şi pe cele din afara ei, confruntate cu dificultăţi financiare, reprezintă un moment crucial în istoria europeană; PE regretă că factorii de decizie europeni nu au luat măsuri decisive mai devreme, în ciuda accentuării crizei financiare;

-  reamintește Comisiei şi statelor membre că Parlamentul va trebui să îşi dea aprobarea în cazul în care Comisia şi Consiliul vor dori să aplice mecanismul european de stabilizare financiară pe pieţele internaţionale de capital;

- consideră că acordul menţionat reprezintă un prim pas important în crearea unui cadru mai solid şi viabil pentru politica economică şi monetară a Uniunii Europene;
- subliniază faptul că evenimentele recente arată că zona euro are nevoie de o guvernanţă economică mai îndrăzneaţă, precum și că un pilon monetar va eșua în lipsa unui pilon social și economic;

 

Uniunea Europeană trebuie să îşi reformeze sistemul de guvernanţă economică pentru a fi mai bine pregătită în cazul viitoarelor crize

 
-  PE subliniază că, pentru a restabili rate solide de creștere și a realiza obiectivul de coeziune economică și socială durabilă, ar trebui să se acorde prioritate eliminării dezechilibrelor macroeconomice semnificative și persistente și a disparităţilor în materie de competitivitate; salută recunoașterea de către Comisie a acestei necesităţi în comunicarea sa privind coordonarea politicilor economice;

 -  solicită grupului operativ creat de Consiliul European din martie 2010 să își accelereze lucrările și să facă propuneri concrete, pe baza metodei comunitare, pentru o coordonare economică mai profundă și mai amplă, înainte de luna septembrie 2010; 

 -  atrage atenţia că viabilitatea pe termen lung a finanţelor publice este esenţială pentru stabilitate și creștere; salută propunerile Comisiei de consolidare a gestionării zonei euro pe termen mediu și lung, destinate să evite repetarea actualei crize monetare și împărtășește opinia sa potrivit căreia Pactul de stabilitate și de creștere necesită mecanisme mai eficace de stimulare și de sancţionare; 

-   PE regretă totuși că, în propunerile sale privind guvernanţa economică europeană, Comisia nu a prezentat soluţii pentru o coordonare mai precisă a politicilor economice axată pe dezvoltarea unei strategii bugetare comune în cadrul unei strategii cuprinzătoare „Europa 2020”, cu scopul de a restabili și menţine ratele de creștere economică pe termen lung; 

 
-  subliniază faptul că realizarea unor finanţe publice viabile necesită nu doar cheltuieli efectuate în mod responsabil, ci și o impozitare adecvată și echitabilă, o colectare mai eficace a impozitelor de către autorităţile fiscale naţionale și o intensificare a combaterii evaziunii fiscale; în această perspectivă, solicită Comisiei să propună un set de măsuri care să ajute statele membre să restabilească echilibrul conturilor lor publice și să finanţeze investiţiile publice din surse financiare inovatoare;

- subliniază necesitatea ca organismele de supraveghere financiară de la nivel european să colaboreze îndeaproape, atât la nivel micro, cât și macro, pentru a asigura o supraveghere eficace; 

- consideră că ar trebui consolidate competenţele Eurostat, inclusiv prin conferirea de competenţe în materie de investigaţie; consideră că informaţiile statistice transparente și deschise ar trebui să reprezinte o condiţie prealabilă pentru a obţine sprijin prin fondurile structurale; este de părere că Comisia trebuie să își asume responsabilitatea de a evalua statisticile furnizate de statele membre;

- solicită crearea unui „Fond monetar european” (FME), la care ţările din zona euro să contribuie proporţional cu valoarea PIB-ului lor și prin amenzi stabilite în funcţie de datoria și deficitul excesive pe care le înregistrează; fiecare stat membru ar putea obţine de la FME fonduri în limita sumelor cu care a contribuit în trecut; totuși, în cazul în care o ţară are nevoie de resurse sau de garanţii suplimentare, aceasta va trebui să accepte un program de reformă specific, a cărui aplicare va fi supravegheată de Comisie;

- solicită Comisiei să prezinte o evaluare a impactului macroeconomic al pachetului de măsuri propuse pentru menţinerea stabilităţii financiare în Uniunea Europeană și să publice o comunicare privind fezabilitatea, riscurile și avantajele emisiunii de euroobligaţiuni; 

 

Uniunea Europeană trebuie să îşi reformeze sistemul de guvernanţă economică pentru a asigura punerea în aplicare reuşită a viitoarei sale strategii „Europa 2020” 

 

- consideră că structura de guvernanţă a strategiei „Europa 2020” ar trebui consolidată pentru a se garanta că, spre deosebire de Strategia de la Lisabona, obiectivele sale vor fi realizate; regretă, prin urmare, absenţa propunerilor în acest sens din partea Comisiei și a Consiliului, în ciuda cererii insistente adresate de Parlament în Rezoluţia sa din 10 martie 2010 referitoare la „Europa 2020”; 

- subliniază importanţa creării unei legături mai puternice între instrumentele Pactului de stabilitate și de creștere, instrumentele macroeconomice și programele naţionale de reformă din Strategia UE 2020 printr-o prezentare coerentă a acestora, asigurând inclusiv o mai bună comparabilitate a bugetelor naţionale în ceea ce privește cheltuielile încadrate la diferite categorii; statele membre ar trebui să își considere politicile economice nu numai ca o problemă de interes naţional, ci și ca o problemă de interes comun și ar trebui să formuleze politicile respective în consecinţă; reamintește statelor membre rolul sporit al orientărilor generale ale politicilor economice;

- consideră că, în locul utilizării în continuare a metodei deschise de coordonare în domeniul politicilor economice, este necesară o utilizare mai extinsă a măsurilor cu caracter obligatoriu pentru a garanta reușita noii strategii;

- consideră că strategia „Europa 2020” nu se axează suficient de mult pe aspecte esenţiale din sarcina statelor membre și subliniază că există probleme majore cu privire la conţinutul și gestionarea „iniţiativelor emblematice” și a „obiectivelor”;

 
- își reiterează solicitările anterioare pentru o strategie unică și integrată de dezvoltare a Europei, care să cuprindă orientări pe termen lung privind creșterea economică, pentru a construi o economie mai bună, mai echitabilă și mai viabilă, care să asigure prosperitatea tuturor;

- își reiterează solicitarea de integrare a strategiilor suprapuse, precum strategia „Europa 2020”, Strategia de dezvoltare durabilă și Pactul de stabilitate și de creștere; regretă că Consiliul European a respins această abordare și a lăsat nesoluţionată problema incoerenţei în materie de politici;

- consideră că o guvernanţă economică eficace implică o responsabilitate de gestiune adecvată și mai solidă conferită Comisiei, care să îi permită să utilizeze atât instrumentele existente, cât și instrumentele noi prevăzute de Tratatul de la Lisabona, cum ar fi articolele 121, 122, 136, 172, 173 și 194, prin care Comisiei i se conferă sarcina de a coordona planurile și măsurile de reformă și de a elabora o strategie comună;

- îndeamnă Consiliul European și Comisia să elaboreze o abordare de tip „sancţiuni și recompense” și să utilizeze mecanismele de asigurare a conformităţii în temeiul articolului 136 din tratat, cum ar fi stimulentele economice (fonduri suplimentare din partea UE, de exemplu), dar și sancţiuni care să vizeze promovarea unei guvernanţe economice consolidate a UE, în special a unei guvernanţe consolidată în temeiul strategiei UE 2020;

- consideră că realizarea unei guvernanţe economice consolidate trebuie să fie însoţită de consolidarea legitimităţii democratice a guvernanţei europene, printr-o implicare mai strânsă și mai oportună a Parlamentului European și a parlamentelor naţionale pe tot parcursul acestui proces; invită Consiliul și Comisia să aplice în mod corespunzător dispoziţiile din Tratatul de la Lisabona referitoare la implicarea activă a Parlamentului în domeniul politicilor economice, definită la articolul 121 alineatele (5) și (6) și invită Comisia să facă propuneri detaliate pentru instituirea unui dialog interinstituţional politic și legislativ regulat în acest domeniu politic crucial;

 

Bugetul UE şi planurile naţionale de reformă ar trebui să fie coerente cu obiectivele strategiei „Europa 2020” pentru a favoriza creşterea economică şi dezvoltarea durabilă
 
- insistă asupra faptului că, pentru a asigura credibilitatea strategiei, este necesar un nivel mai ridicat de compatibilitate și complementaritate a bugetelor naţionale ale celor 27 de state membre și a bugetului UE; subliniază rolul mai important pe care ar trebui să îl aibă bugetul UE prin cumularea resurselor;

- subliniază importanţa investiţiilor publice sau private pe termen lung în finanţarea infrastructurilor necesare pentru realizarea iniţiativelor emblematice propuse în Strategia UE 2020, și invită Comisia să propună măsuri pentru a adapta cadrul european de reglementare în scopul de a promova cooperarea între investitorii pe termen lung;

- subliniază că Strategia „Europa 2020” poate fi credibilă doar dacă este finanţată adecvat și dorește să vadă o abordare mai ambiţioasă în proiectul de buget 2011 în vederea aplicării cu succes a strategiei „Europa 2020”; regretă că în proiectul de buget 2011 nu se alocă suficiente fonduri programelor emblematice din cadrul strategiei „Europa 2020”; subliniază că o implicare sporită a Băncii Europene de Investiţii (BEI) și o utilizare mai extinsă a parteneriatelor de tip public-privat (PPP) pot constitui o abordare eficace, fără însă să reprezinte o soluţie universală; regretă că această chestiune nu este abordată nici de Consiliul European, nici de Comisie;

- solicită Comisiei Europene să clarifice relaţia dintre liniile bugetare ale Uniunii și obiectivele corespunzătoare ale strategiei Europa 2020; insistă ca, înainte de sfârșitul primei jumătăţi a anului 2010, Comisia să prezinte o propunere de revizuire a actualului cadru financiar multianual (CFM) 2007-2013 pentru a găsi resurse bugetare suplimentare necesare realizării obiectivelor strategiei UE 2020; 

- solicită informaţii suplimentare cu privire la implicaţiile pe care mecanismul european de stabilizare financiară convenit de Consiliul extraordinar ECOFIN din 9-10 mai 2010 le va avea asupra bugetului UE;

- subliniază importanţa revizuirii actualului CFM în conformitate cu concluziile Consiliului European din 15-16 decembrie 2005 și pentru a-l armoniza cu cerinţele Tratatului de la Lisabona, pentru a putea finanţa iniţiativele prezentate în Strategia Europa 2020, precum și alte iniţiative și angajamente politice asumate în cadrul actualului și viitorului CFM;

- subliniază cerinţa ca bugetul UE să reflecte necesitatea de a finanţa tranziţia spre o economie viabilă din punctul de vedere al mediului;

 

Parlamentul European solicită să fie implicat mai mult în formularea propunerilor detaliate din cadrul strategiei „Europa 2020”
 

- subliniază că va lua o decizie privind orientările referitoare la ocuparea forţei de muncă în urma primirii unui răspuns satisfăcător cu privire la structura de guvernanţă și la cadrul bugetar aferente strategiei Europa 2020;

- subliniază că documentele anuale ale Comisiei cuprinzând recomandări și avertizări politice cu privire la îndeplinirea de către statele membre a obiectivelor strategiei Europa 2020 ar trebui să stea la baza deciziilor Consiliului European; consideră că aceste rapoarte ar trebui să fie dezbătute în Parlament înainte de a fi examinate de Consiliul European; 

 
- încredinţează Președintelui sarcina de a transmite prezenta rezoluţie Consiliului European și Comisiei.

6. PREOCUPĂRI ALE UNOR STATE MEMBRE ALE UE în domeniul Guvernanţei economice

AUSTRIA

Austria a introdus un nou cadru de cheltuieli pe termen mediu (CCTM) în anul 2009. Conform noilor norme, Parlamentul este obligat să adopte un plan pe patru ani cu privire la limitarea  cheltuielilor în termeni nominali pentru principalele cinci rubrici bugetare. Introducerea CCTM a constituit prima parte a unei reforme profunde a legii-cadru privind bugetul naţional. A doua parte a reformei, programată să intre în vigoare în 2013, prevede introducerea unei scheme bugetare noi (bugete globale în loc de bugete pe componente), un management orientat spre analiza rezultatelor obţinute de unităţile administrative locale, bugetarea de performanţă şi modernizarea sistemului contabil al administraţiei publice.
Relaţiile între cele trei structuri de guvernare sunt definite de către Legea privind relaţiile fiscale interguvernamentale şi Pactul austriac de Stabilitate, înfiinţat neoficial în anul 1996, oficializat şi adoptat ulterior pentru perioadele 2001-2004, 2005-2008 şi 2008-2013.
Propunerile legislative europene nu pun probleme speciale pentru procedurile bugetare ale ţării, calendarul bugetar al Austriei fiind deja sincronizat cu cel al „semestrului european”.  În ceea ce priveşte propunerea de directivă a Consiliului, oficialii austrieci apreciază că aceasta îndeplineşte cerinţele minime. Austria a fost unul din cele trei state membre care au participat la o şedinţă de aplicare în mod voluntar a celor mai bune practici în cadrul Comitetului de politică economică (16 septembrie), cu o prezentare completă a cadrului bugetar austriac. 

ESTONIA

Până în prezent, nu au fost întreprinse ajustări specifice în bugetul naţional al statului sau în domeniul planificării politice, ca urmare a adoptării pachetului european din 29 septembrie a.c., privind guvernanţa economică. 
Cu toate acestea, Parlamentul a atras atenţia asupra problemei cadrelor şi normelor bugetare, în scopul de a consolida disciplina bugetară naţională şi pentru orientarea acţiunilor pe termen lung a finanţelor publice. 
Gestionarea atentă a finanţelor şi a patrimoniului public, procedurile bugetare sunt puse în practică în conformitate cu Constituţia Republicii Estonia şi Legea bugetului de stat. În prezent, pregătirea bugetului în Estonia poate fi împărţită în două etape: analiza multianuală a bugetului de stat şi Strategia de pregătire a bugetului anual (anul 2011). Regulile adoptate pentru aplicarea semestrului european nu vor modifica procedura actuală de stabilire a bugetului naţional. 
Potrivit analizelor, datoria publică în Estonia este de aşteptat să fie de 10,1% în 2010. Creşterea s-a produs datorită necesităţilor de finanţare ale administraţiei centrale şi locale. Povara datoriei se va stabiliza în 2012 şi va începe să scadă începând cu anul 2013. 
Criteriul economic privind inflaţia a fost îndeplinit din noiembrie 2009, când pe ultimele 12 luni valoarea de referinţă a fost de 1,7%. Criteriul va fi, de asemenea, îndeplinit în perioada anilor 2010-2011. 
Estonia nu are un instrument adecvat pentru evaluarea conformităţii de convergenţă a ratelor dobânzilor. În rapoartele sale de convergenţă anterioare, Comisia Europeană şi-a exprimat opinia că Estonia nu ar trebui să aibă probleme cu acest criteriu. 
Deficitul bugetului pe 2010 este prognozat a fi de 2,2% din PIB. Deficitul va fi redus în 2011 şi 2012 pentru a obţine excedent nominal în 2013. 
Obiectivele pe termen mediu privind politica fiscală a Guvernului privesc îmbunătăţirea poziţiei fiscale a statului şi realizarea excedentului bugetar până în 2013. De asemenea, Guvernul îşi propune să crească nivelul rezervelor de stat în situaţia actuală. Principalele priorităţi sunt următoarele:

-  o politică fiscală stabilă, simplă şi transparentă;

- o flexibilitate mai mare a cheltuielilor, fiind urmărită eficienţa şi eficacitatea bugetară; 

-  creşterea economică şi a ocupării forţei de muncă.

FINLANDA

Poziţia Guvernului Finlandei este pozitivă în raport cu propunerea Comisiei Europene. În cadrul activităţilor sale, Finlanda a atras atenţia privind problema aspectelor bugetare naţionale şi normele sale de aplicare. Scopul a fost acela de a consolida disciplina bugetară naţională şi orientarea medie de acţiune spre o viabilitate pe termen lung a finanţelor publice. Pe fond, Finlanda dispune de o bună experienţă privind gestionarea cheltuielilor guvernamentale, procedurile de limitare a cheltuielilor, care au asigurat gestionarea atentă a finanţelor şi a patrimoniului public. 
GERMANIA
Consiliul Federal împărtăşeşte opinia Comisiei potrivit căreia Pactul de stabilitate şi de creştere trebuie revizuit, iar coordonarea politicilor economice în cadrul UE trebuie să fie îmbunătăţită. Se apreciază justeţea ideii că reglementarea pieţelor financiare trebuie să se producă pentru a preveni viitoarele crize, consolidarea încrederii în moneda comună şi creşterea disciplinei fiscale.

Consiliul Federal susţine, prin urmare, obiectivul Comisiei, în contextul crizei economice şi financiare, de a creşte disciplina bugetară în Europa şi zona euro. Consiliul Federal va comunica punctul său de vedere privind faptul că procedurile existente în acest sens sunt insuficiente şi buna respectare a normelor şi viabilitatea pe termen lung a finanţelor publice trebuie să fie în centrul atenţiei. 

Consiliul Federal salută, în acest context, propunerile pentru o mai bună respectare a Pactului de stabilitate şi creştere. Comisia subliniază în mod întemeiat că statele membre sunt angajate în conformitate cu art. 3 din Protocolul nr. 12 privind aplicarea procedurii de deficit excesiv pentru a se asigura că procedurile naţionale în domeniul bugetar permit îndeplinirea  obligaţiilor asumate de acestea. 
Germania consideră că aplicarea procedurii de deficit excesiv ar fi trebuit să conducă la aplicarea de sancţiuni. Consiliul Federal salută propunerea Comisiei ca procedura de deficit excesiv fie accelerată, în special pentru statele membre care au încălcat în mod repetat pactul, fiind necesar că procedura de deficit excesiv fi iniţiată în mod automat de către o instituţie independentă. 

Germania apreciază faptul că în centrul noului model de guvernanţă economică trebuie să se afle Comisia Europeană, care să utilizeze o abordare de tip „sancţiuni şi recompense”, prin oferirea de stimulente economice sau penalizarea statelor membre indisciplinate, dar respinge ideea privind întărirea mandatului Eurostat pentru a audita statisticile naţionale. 

Consiliul Federal menţine, de asemenea, ideea suspendării drepturilor de vot în cadrul Consiliului pentru astfel de state din zona euro, care încalcă grav normele UEM.

Germania apreciază propunerile care au ca obiect depistarea şi abordarea eficace a dezechilibrelor macroeconomice incipiente din UE şi din zona euro, aplicarea unei noi strategii pentru consolidarea disciplinei fiscale, ocuparea forţei de muncă şi creştere economică.

Aplicarea strategiei „Europa 2020” este considerată drept un angajament clar pentru îmbunătăţirea competitivităţii întregii Europe. Scopul strategiei de la Lisabona, acela de  a face Europa cea mai competitivă regiune din lume, nu trebuie să fie abandonat în noua strategie. 
În comunicarea Comisiei lipseşte în acest context, o clarificare fără echivoc a faptului că principala cauză a dezechilibrelor macroeconomice este acela că nu au fost realizate monitorizări macroeconomică la intervale scurte de timp, pentru a determina şi stabiliza micile dezechilibre înainte de a lua amploare. În plus, nu a fost urmărit acel cadru în care politica monetară să fie susţinută în principal de politici fiscale şi politici a veniturilor prudente. Germania critică în special lipsa de competitivitate şi gradul de îndatorare al unor state membre, ţările cu deficit. Se apreciază că politica europeană trebuie să ţină cont de concurenţa internaţională - China, India şi Statele Unite. Fără o consolidare durabilă a competitivităţii Europei, consolidarea durabilă a bugetelor statelor membre nu este posibilă.

Consiliul Federal salută, în principiu, dezvoltarea unei scheme de indicatori de comparare a competitivităţii pentru a avertiza gravele dezechilibre macroeconomice, acesta putând servi drept un mecanism de avertizare timpurie. De asemenea, Camera superioară a Parlamentului Germaniei apreciază că eliminarea dezechilibrelor macroeconomice, în special în zona euro, nu este un scop în sine. Principala ţintă este aceea de a consolida creşterea economică şi de a spori ocuparea forţei de muncă în Europa, oferind un cadru stabil de politici fiscale şi financiare. Numai în aceste condiţii, economiile europene pot beneficia de oportunităţi de creştere mai mari decât alte ţări şi regiuni ale lumii.
Consiliul Federal consideră că înfiinţarea unui „semestru european” pentru a sincroniza evaluarea politicilor bugetare şi structurale ale statelor membre este binevenită, dar apreciază că autonomia bugetară a parlamentelor naţionale trebuie în mod necesar conservată. 
Consiliul Federal atrage atenţia asupra faptului că măsurile comunicate de Comisie pot servi mai mult pentru redactarea de rapoarte decât pentru refacerea economiilor afectate, propunând şi participarea unor organime neutre, cum ar fi Banca Centrală Europeană. În situaţii deosebite, starea de insolvenţă a statelor membre, în special a celor din zona euro, poate fi rezolvată, în ultimă instanţă, prin excluderea din Uniunea Monetară. Amintind situaţia Greciei, Consiliul Federal apreciază că trebuie stabilite norme de procedură clare pentru viitor, neputând fi acceptată o procedură de ajutorare automată a statului respectiv.

Consiliul Federal consideră că este esenţial ca, pentru viitoarele cereri de aderare la Uniunea Monetară să se efectueze un proces de monitorizare de cinci ani, în care statul membru să demonstreze că are o politica pe termen lung orientată spre stabilitate fiscală şi săţşi demonstreze competitivitatea.

Consiliul Federal consideră că înainte de demararea acţiunilor propuse pentru „semestrul european" să aibă loc o alocare bugetară corespunzătoare pentru măsurile ce se doresc aplicate la nivel european.

ITALIA 

În ultimii doi ani, au fost realizate două reforme importante a politicilor economice şi de guvernare, care au condus la remodelarea cadrului general al economiei naţionale.

În mai 2009, a fost adoptată Legea nr. 42/2009 ce crează cadrul orientărilor pentru punerea în aplicare a federalismului fiscal, vizând redefinirea structurii politicilor şi relaţiilor financiare între Guvernul central şi cele locale. În decembrie 2009, după o lungă dezbatere cu privire la oportunitatea de a modifica legislaţia în vigoare, a fost reformat sistemul ce priveşte contabilitatea şi finanţele publice (Legea nr 196/2009), fiind aprobat un set unificat de reguli şi proceduri pentru planificarea şi gestionarea bugetului cu scopul de a asigura coordonarea acestora între diferitele niveluri de guvernare, ţinând seama de constrângerile impuse de legislaţia Uniunii Europene.
Această ultimă lege stabileşte un nou mod de organizare a procedurilor de
luare a deciziilor privind finanţele publice menite să contribuie la consolidarea guvernării economice prin o mai mare implicare a administraţiilor descentralizate în stabilirea obiectivelor bugetare şi atribuirea responsabilităţilor ce decurg din aceasta. 

În prezent, factorii competenţi analizează mai multe amendamente propuse la Legea nr. 196/2009, în scopul de a adapta procedurile existente la modificările legate de "semestrul european". În acest sens, documentul de planificare bugetară prezentat Parlamentului la sfârşitul lunii septembrie este supus modificărilor adecvate, în raport cu propunerile comunitare.

Listen
Read phonetically
MAREA BRITANIE

Pactul de stabilitate şi creştere oferă un cadru pentru politica fiscală în Uniunea Europeană. Procedura de deficit excesiv a Pactului recomandă Guvernului britanic să reducă deficitul sub 3% din PIB până în anii 2014-2015. Măsurile stabilite pentru noul buget sunt în concordanţă cu reducerea deficitului sub 3% din PIB, ponderea datoriei fiind pe o traiectorie descendentă pentru perioada 2013-2014. În plus, previziunile fiscale şi economice ale Guvernului sunt în prezent realizate de către o structură independentă cu atribuţii în acest domeniu (Office for Budget Responsibility). În trecut, acestea au fost realizate de către Ministerul de Finanţe.

POLONIA

Ministerul de Finanţe pregăteşte în prezent un document de prezentare a poziţiei guvernului pentru fiecare dintre cele şase propuneri ale proiectului publicat de către Comisia Europeană la 29 septembrie a.c. Trebuie menţionat faptul că poziţia guvernului este pozitivă  pentru următoarele teme:

- stabilirea în cadrul bugetului naţional a unor cerinţe minime pentru aplicarea unor măsuri a căror îndeplinire va contribui la realizarea normelor UE privind disciplina bugetară, cum ar fi un deficit scăzut şi scăderea datoriei publice; 
- transparenţa finanţelor publice generale; 
- dezvoltarea unui sistem de contabilitate cuprinzător şi coerent, care să acopere toate sub-sectoarele administraţiei publice, 
- aplicarea de reguli fiscale şi crearea unui consiliu care să avizeze politica fiscală a guvernului. 
În prezent:

- Constituţia din 1997 interzice creşterea datoriei publice la peste 60% din PIB, în Legea privind finanţele publice existând proceduri adecvate prudenţiale şi de remediere, pentru a preveni creşterea excesivă a datoriei publice, 
- orizontul de planificare a bugetului se extinde (în 2010 nu a fost pregătit un plan financiar multianual de 4 ani);  

- se iau măsuri pentru limitarea cheltuielilor bugetare (de exemplu, îmbunătăţirea regulilor fiscale);

 - au fost adoptate o serie de proiecte legislative pentru a preveni creşterea deficitului bugetar în 2011 şi în anii următori: o creştere de 1% a TVA-ului, unele schimbări în domeniul accizelor, îngheţarea salariilor în sectorul bugetar de stat, raţionalizarea ocupării forţei de muncă, adoptarea unei noi baze de pensii pentru noii intraţi în câmpul muncii şi pregătirea pachetului de reformă a domeniului sănătăţii;  

- o serie de proiecte sunt introduse treptat pentru a se facilita dezvoltarea spiritului antreprenorial şi pentru reducerea birocraţiei;

 - a fost adoptat proiectul de lege pentru sprijinirea angajării tinerilor, concomitent  cu obligaţia de a rezilia contractul de muncă cu o persoană care a dobândit dreptul la pensie;

- a fost introdus un sistem de monitorizare a utilizării fondurilor europene. 
În concluzie, se apreciază că pachetul legislativ propus de Comisie nu va avea o influenţă semnificativă asupra bugetului Poloniei, multe dintre măsurile ce privesc întărirea guvernanţei economice fiind introduse treptat de la debutul crizei economico-financiare. O atenţie deosebită va fi acordată reformei sistemului de pensii prin introducerea unui sistem multi-pilon, care include un pilon obligatoriu, finanţat integral de stat. 

